RAPPORT MILL-KUMMISSJONI LILL-PARLAMENT EWROPEW, LILL-KUNSILL, LILL-BANK ĊENTRALI EWROPEW, LILL-KUMITAT EKONOMIKU U SOĊJALI EWROPEW, LILL-KUMITAT TAR-REĠJUNI U U LILL-BANK EWROPEW TAL-INVESTIMENT dwar Rapport ta' Mekkaniżmu ta' Twissija - 2013 Rapport imħejji skont l-Artikoli 3 u 4 tar-Regolament dwar il-prevenzjoni u l-korrezzjoni ta' żbilanċi makroekonomiċi /* COM/2012/0751 final */





1. Introduzzjoni L-iżbilanċi makroekonomiċi persistenti, riflessi f’defiċits u bilanċi pożittivi esterni kbar u persistenti, telf sostnut fil-kompetittività, u l-akkumulazzjoni ta’ dejn, kienu parti ċentrali tal-kriżi ekonomika u s-soluzzjoni u l-aġġustament attwali tagħhom qegħdin isawru x-xenarju ekonomiku. Huma qegħdin ikomplu jinkwadraw l-isfidi makroekonomiċi għall-Istati Membri kkonċernati u jinvolvu konsegwenzi mifruxa li jikkontribwixxu għat-theddidiet li qiegħda tiffaċċja ż-żona tal-euro. F’Diċembru 2011, daħal fis-seħħ is-“6-pack” (il-pakkett ta’ sitta), li jinkludi ż-żewġ regolament li jistabbilixxu l-Proċedura għall-Iżbilanċ Makroekonomiku (l-MIP)[1]. Is-sorveljanza tal-iżbilanċi makroekonomiċi taħt l-MIP tifforma parti mis-‘Semestru Ewropew’ li juża approċċ integrat u progressiv dwar is-sorveljanza makroekonomika. L-MIP ġiet implimentata kompletament għall-ewwel darba fl-2012. Fl-14 ta’ Frar 2012, l-ewwel pass fl-MIP ittieħed meta l-Kummissjoni ppubblikat l-ewwel Rapport dwar il-Mekkaniżmu ta’ Twissija [2]. Fit-30 ta’ Mejju 2012 ġew ippubblikati reviżjonijiet fil-fond għal 12-il Stat Membru[3] u f’dawn ġie konkluż li jeżistu żbilanċi makroekonomiċi fit-12-il Stat Membru rivedut. Ir-reazzjonijiet politiċi xierqa għall-iżbilanċi identifikati ġew integrati fis-sett ta’ rakkomandazzjonijiet speċifiċi għal kull pajjiż li l-Kunsill ħareġ f’Lulju taħt is-Semestru Ewropew[4]. Dan huwa t-tieni Rapport ta’ Mekkaniżmu ta’ Twissija li jibda l-MIP għas-Semestru Ewropew tal-2013. Ir-Rapport ta’ Mekkaniżmu ta’ Twissija huwa l-apparat inizjali ta’ tgħarbil li permezz tiegħu l-Kummissjoni tidentifika Stati Membri li għalihom hija tqis li l-iżviluppi jeħtieġu analiżi aktar fil-fond sabiex ikun iddeterminat jekk jeżistux żbilanċi jew jekk hemmx riskju tagħhom. Għandu jkun enfasizzat li mhuwiex fir-Rapport ta’ Mekkaniżmu ta’ Twissija, iżda fir-reviżjonijiet approfonditi sussegwenti li l-motivaturi tal-iżviluppi osservati sejrin ikunu analizzati fid-dettall[5]. Fuq il-bażi tal-IDRs, il-Kummissjoni tikkonkludi jekk jeżistux żbilanċi jew żbilanċi eċċessivi, u tipproponi rakkomandazzjonijiet politiċi. Din it-tieni serje tal-MIP ser tintegra s-sejbiet miċ-ċiklu ta' qabel u tieħu f'kunsiderazzjoni l-fatt li l-kundizzjonijiet ekonomiċi ġenerali ma tjibux. Huwa previst li r-reviżjonijiet fil-fond jiġu ppubblikati fir-rebbiegħa, qabel il-pakkett tas-Semestru Ewropew ta’ Mejju. Ir-Rapport ta’ Mekkaniżmu ta’ Twissija huwa bbażat fuq tabella ta’ valutazzjoni ta’ indikaturi. Il-valutazzjoni tal-possibbiltà tal-eżistenza jew ir-riskju ta’ żbilanċi fl-Istati Membri ma ssirx permezz ta’ xi applikazzjoni mekkanika tal-indikaturi fit-tabella ta’ valutazzjoni. It-tabella ta’ valutazzjoni hija akkumpanjata minn informazzjoni u indikaturi oħrajn li jikkunsidraw iċ-ċirkostanzi u l-istituzzjonijiet speċifiċi għall-pajjiż, u li jikkunsidraw ukoll il-konklużjonijiet tar-reviżjonijiet fil-fond ta’ Mejju 2012. Rigward it-tfassil tat-tabella ta’ valutazzjoni, żdied indikatur marbut mas-settur finanzjarju mas-sett inizjali ta’ għaxar indikaturi sabiex tkun issodisfata t-talba tal-Kunsill u tal-Parlament Ewropew li s-settur finanzjajru jingħata aktar kunsiderazzjoni. L-Anness 1 jipprovdi aktar spjegazzjonijiet u sfond għat-tabella ta’ valutazzjoni ta’ din is-sena. It-taqsima 2 tiddiskuti xi messaġġi orizzontali u tematiċi mill-qari tat-tabella ta’ valutazzjoni, Fit-taqsima 3 il-qari tat-tabella ta’ valutazzjoni huwa ppreżentat skont il-pajjiż. It-taqsima 4 hija l-konklużjoni. 2. Il-Progress fl-Ibbilanċjar mill-Ġdid u l-korrezzjoni tal-iżbilanċi L-ekonomiji tal-UE qegħdin ikomplu jiffaċċjaw sfidi kbar sabiex jikkoreġu l-iżbilanċi esterni u interni akkumulati fil-perjodu ta’ qabel il-kriżi. Bosta Stati Membri qegħdin jiffaċċjaw pressjoni ta’ tnaqqis fl-ingranaġġ fis-settur privat u dak pubbliku. Din il-pressjoni tirrifletti s-soluzzjoni ta’ żbilanċi finanzjarji akkumulati, li huma marbuta ma’ livelli preċedenti mhux sostenibbli ta’ nefqa u dejn. It-tnaqqis fl-ingranaġġ simultanju qed ikun ta’ piż fuq it-tkabbir, hekk kif in-nefqa qiegħda tonqos u d-dħul qed ikun dirett lejn il-ħlas lura tad-dejn, filwaqt li l-korrezzjoni ta’ defiċits esterni, sabiex din tkun sħiħa u sostenibbli, teħtieġ aktar titjib fil-kompetittività relattiva, inkluż permezz tat-tnaqqis fl-ispejjeż u żidiet fil-produttività. Dan l-aġġustament ta’ żbilanċi interni u esterni akkumulati huwa mistenni jkun proċess twil li jsawwar ix-xenarju ekonomiku għall-bosta snin li ġejjin u jfassal is-sorveljanza skont l-MIP. Il-kundizzjonijiet attwali ta’ tkabbir, inklużi l-prospetti għas-sena d-dieħla, huma konsiderevolment aktar dgħajfa mit-tbassir fiż-żmien tar-Rapport ta’ Mekkaniżmu ta’ Twissija preċedenti aktar kmieni din is-sena, iżda l-progress fl-ibbilanċjar mill-ġdid għandu jwitti t-triq għat-tkabbir u l-konverġenza. Hemm sinjali pożittivi li l-ibbilanċjar mill-ġdid fl-ekonomiji tal-UE qed jagħmel progress, kif juri l-aħħar tbassir tal-Kummissjoni. L-isforzi ta’ riforma jidhru li qegħdin jagħtu l-frott tagħhom, u mhux biss fil-pajjiżi tal-programm. Id-defiċits fil-kontijiet kurrenti qegħdin jinżlu fil-pajjiżi bl-akbar żbilanċi esterni, appoġġjati minn kisbiet fil-kompetittività. Madankollu, l-aġġustament meħtieġ għal ċerti pajjiżi b’defiċits kbar fil-kontijiet kurrenti għadu konsiderevoli u jeħtieġ li jkun appoġġjat bl-implimentazzjoni ta’ riformi strutturali li jtejbu l-produttività miftiehma fil-kuntest tal-programmi ta’ aġġustament ekonomiku u fir-rakkomandazzjonijiet speċifiċi għall-pajjiżi. Ibbilanċjar mill-ġdid ieħor fiż-żona tal-euro (u fiż-żona tal-UE) jibbenefika minn żviluppi dinamiċi domestiċi fid-domanda u fil-pagi fil-pajjiżi b’bilanċ pożittiv. Rigward l-oqsma differenti koperti mill-ambitu tat-tabella ta’ valutazzjoni jistgħu jsiru dawn l-osservazzjonijiet aktar speċifiċi: · L-ibbilanċjar mill-ġdid fiż-żona tal-euro (u fl-UE) tal-pożizzjonijiet tal-kontijiet kurrenti għaddej bħalissa. S’issa dan kien prinċipalment ir-riżultat ta’ aġġustament fl-ekonomiji vulnerabbli għalkemm żviluppi fl-Istati Membri b’bilanċ pożittiv kbir fil-kont kurrenti jikkontribwixxu wkoll għall-ibbilanċjar mill-ġdid fiż-żona tal-euro (u fl-UE). Il-pajjiżi li għandhom defiċit raw espansjoni fl-esportazzjoni minħabba kisbiet fil-kompetittività u riallokazzjoni ta’ riżorsi lejn industriji orjentati lejn l-esportazzjoni, iżda wkoll tiċkin qawwi fid-domanda domestika u l-importazzjonijiet. Għad li dawn l-iżviluppi għandhom natura ċiklika kif ukoll strutturali, il-korrezzjoni strutturali tidher li tippredomina fil-parti l-kbira tal-pajjiżi. B’mod parallel mal-aġġustament fl-Istati Membri b’defiċits kbar fil-kontijiet kurrenti, il-bilanċi esterni ta’ bosta Stati Membri b’bilanċ pożittiv bdew jonqsu, għalkemm b’ritmu aktar baxx. Il-piż dejjem jiżdied tad-domanda domestika fl-attività ekonomika tal-pajjiżi b’bilanċ żejjed u ż-żidiet relattivament dinamiċi fil-pagi jissuġġerixxu li l-kontribut ta’ pajjiżi b’bilanċ pożittiv għall-ibbilanċjar mill-ġdid jista’ jikber fis-snin li ġejjin. · Madankollu, l-aġġustament estern f’defiċits fil-kontijiet kurrenti għadu mhux biżżejjed sabiex jiżgura pożizzjonijiet ta’ dejn esterni sostenibbli u sodi. Il-parti l-kbira tal-Istati Membri għandhom pożizzjonijiet (negattivi) netti ta’ investiment internazzjonali lil hinn mil-limitu indikattiv. Kemm il-pożizzjoni netta ta' investiment internazzjonali tiżboq il-limitu jvarja, madankollu, minn pajjiż għall-ieħor, minn devjazzjonijiet moderati (CZ, EE, LT, PL, SI u SK, u RO) għal sostanzjali (BG, ES, CY, LV u HU, kif ukoll IE, EL u PT). Fl-ekonomiji li għadhom iridu jlaħħqu, id-dejn estern nett huwa ġeneralment inqas mill-NIIP, u dan jirrifletti l-importanza tal-investiment dirett barrani (BG, CZ, SK, LT u LV). F’bosta każijiet, il-pożizzjonijiet negattivi komplew jiżdiedu, jew meta bdew jonqsu, dan kien ikkaġunat l-aktar mill-effetti ta’ valutazzjoni (ES u CY, kif ukoll EL u PT), l-aktar minħabba t-telf fil-valur tas-suq ta’ titoli miżmuma minn barranin u maħruġa domestikament. Current account balances => Bilanċi tal-kontijiet kurrenti % of GDP => % tal-PDG Euro Area => Żona tal-Euro Non Euro Area => Barra miż-Żona tal-Euro Note: Forecast figures are corrected for the level differences between Balance of Payments and National Accounts data. Programme countries in pattern. => Nota: Il-figuri ta’ tbassir huma korretti għad-differenzi fil-livell bejn il-Bilanċ tal-Pagamenti u d-dejta dwar il-Kontijiet Nazzjonali. Il-pajjiżi fil-programm huma fil-mudell. Source: Eurostat, Commission services => Sors: Eurostat, is-servizzi tal-Kummissjoni Average 2008-2011 => Medja 2008-2011 (ECFIN autumn forecast) => (Tbassir tal-ECFIN għall-Ħarifa) · Il-prestazzjoni tal-esportazzjoni bdiet titjieb bil-mod f’kuntest ta’ domanda globali aktar dgħajfa. Bl-eċċezzjoni tal-Istati Membri li għadhom iridu jlaħħqu (EE, MT, SK, BG, LV, LT, PL u RO), f’dawn l-aħħar ħames snin il-parti l-kbira tal-Istati Membri tilfu s-sehem mis-suq tal-esportazzjoni b’rata li taqbeż sew il-limitu indikattiv. Fuq perjodu itwal ta’ żmien, dan it-telf jirrifletti parzjalment tendenza fl-UE kollha f’kuntest globali u hemm bżonn li jitqies fil-kuntest tal-espansjoni tal-kummerċ dinji. Madankollu, ir-ritmu mgħaġġel tat-telf tas-sehem mis-suq spiss huwa mnaqqas meta mqabbel ma’ sena ilu. · L-iżviluppi fil-kompetittività marbuta mal-prezzijiet u mhux marbuta mal-prezzijiet ikkontribwixxew b’mod pożittiv għas-soluzzjoni ta’ żbilanċi esterni. L-irkupru fil-kompetittività mabuta mal-prezzijiet u mhux marbuta mal-prezzijiet huwa fundamentali għall-proċess ta’ aġġustament tal-ekonomiji b’defiċits kbar fil-kontijiet kurrenti. Diġà ġew adottati bosta riformi strutturali. Minkejja li normalment l-effetti sħaħ tar-riformi fuq il-varjabbli makroekonomiċi ewlenin jidhru biss wara intervall ta’ żmien, ir-riformi sostanzjali fis-suq tax-xogħol bdew isarrfu f’kisbiet notevoli fil-kompetittività fil-parti l-kbira tal-Istati Membri. Il-bidliet fit-tendenzi tal-kost relattiv ta’ unità lavorattiva u r-rati ta’ kambju reali effettivi diġà jagħtu evidenza li turi li hemm gwadann fil-kompetittività f'ħafna mill-Istati Membri. Fit-tabella ta’ valutazzjoni, l-indikatur tal-kosta ta' unità lavorattiva (bidla nominali fl-2009-11) jaqbeż il-limitu f’erba' Stati Membri biss (BG, LU, RO, FI) meta mqabbel mad-doppju fir-rapport ta' qabel, u dan jirrifletti t-tnaqqis fil-pressjoni fuq it-tkabbir tal-pagi f’dawn l-aħħar sentejn. · S’issa, il-gwadanni fil-kompetittività tal-prezzijiet seħħew l-aktar fi Stati Membri bi żbilanċi kbar, imqanqla minn pressjoni intensa tas-suq. Mill-2010, ir-rata ta’ tkabbir tal-kosti ta' unità lavorattiva nominali fil-periferija taż-żona tal-euro kienet taħt ir-rata ta’ tkabbir korrispondenti fl-ekonomiji ewlenin b’bilanċ pożittiv. It-tnaqqis fil-kosti ta' unità lavorattiva f’pajjiżi vulnerabbli relattivi għaż-żona tal-euro ewlenija ġej minn żidiet fil-pressjoni dwar il-produttività u l-kompetittività, tnaqqis ta’ ħaddiema li issa qed jikkumpensa għad-tħaddim ta’ ħaddiema eċċessivi ta’ dawn l-aħħar snin, u tnaqqis fir-remunerazzjoni nominali f’bosta setturi. · Il-pressjoni ta’ tnaqqis fl-ingranaġġ fis-settur privat għadha tippersisti f’bosta Stati Membri. Is-soluzzjoni ta’ pożizzjonijiet eċċessivament ingranati fis-settur privat, inklużi korporazzjonijiet u familji, bdiet mal-miġja tal-kriżi finanzjarja. Id-dejn tas-settur privat jaqbeż il-limitu indikattiv (160 fil-mija tal-PDG) fil-parti l-kbira tal-Istati Membri (AT, BE, CY, DK, FI, FR, HU, LU, MT, NL, ES, SE u UK, kif ukoll IE u PT). F’livell settorjali, id-djun tal-kumpaniji huma partikolarment għoljin f’ċerti pajjiżi (aktar minn 120 fil-mija tal-PDG fil-BE, BG, CY, MT, ES u SE kif ukoll IE u PT). F’każijiet oħrajn, bħal SI u ES, il-kumpaniji tal-kostruzzjoni jirrappreżentaw il-parti l-kbira tad-djun ta’ korporazzjonijiet mhux finanzjarji u aktar korrezzjoni fis-suq tad-djar tista’ twassal għal żieda f’self ħażin u assi indeboliti fis-settur korporattiv. Rigward il-familji, il-pressjoni fuq it-tnaqqis fl-ingranaġġ hija viżibbli f’għadd ta’ Stati Membri (CY, DK, NL, ES, SE u UK, kif ukoll IE u PT u hija marbuta l-aktar ma’ titjib fis-suq tad-djar qabel il-kriżi. Ir-riskji negattivi għall-karti tal-bilanċ u l-konsum tal-familji huma marbuta mal-korrezzjonijiet ulterjuri potenzjali fis-swieq tad-djar. · Is-self lis-settur privat għadu dgħajjef u l-flussi ta’ kreditu privat huma kajmani. Fl-2011, iċ-ċifri tat-tkabbir tal-kreditu baqgħu ġeneralment taħt il-limitu, minħabba fatturi kemm ta’ domanda kif ukoll ta’ provvista tal-kreditu. Minn naħa, il-banek naqqsu l-karti tal-bilanċ tagħhom u żiedu l-provviżjonament tagħhom. Tabilħaqq, kien hemm biss żieda moderata fl-obbligazzjonijiet tas-settur finanzjarju fl-2011 b’mod ġenerali. Il-kwistjonijiet strutturali u ta’ likwidità eżistenti fis-settur finanzjarju affettwaw ukoll il-provvista ta’ kreditu. Min-naħa l-oħra, deterjorament fil-prospetti ta’ tkabbir flimkien ma’ inċertezza kbira kienu qegħdin irażżnu d-domanda, b’mod partikolari f’dawk il-pajjiżi li l-aktar jeħtieġu aġġustament. · Interkonnessjonijiet ikkumplikati bejn is-settur pubbliku, bankarju u privat spiss iżidu mal-iżbilanċ sottostanti. Il-preġudizzju qawwi tal-pajjiżi bejn is-settur finanzjarju u s-sovrani domestiċi jħallu lill-banek esposti ferm għas-sovrani permezz ta’ titoli tal-gvern. Barra minn hekk, il-qligħ sovran għoli jista’ jaffettwa wkoll lill-kumpaniji permezz tas-settur bankarju, biex b’hekk jaffettwa b’mod negattiv il-kundizzjonijiet ta' finanzjament tagħhom. F’dan l-isfond, l-ispejjeż finanzjarji kemm għas-settur pubbliku kif ukoll għas-settur privat qegħdin ikunu dejjem aktar diverġenti fl-Istati Membri u dan iwassal għal frammentazzjoni finanzjarja bejn il-fruntieri nazzjonali. Il-kriżi tad-dejn sovran tat bidu għall-ħruġ ta’ depożiti minn ċerti pajjiżi vulnerabbli u tefgħet aktar pressjoni ta’ finanzjament u likwidità fuq is-settur privat tagħhom. L-impriżi ż-żgħar u ta’ daqs medju huma f’riskju li jkunu affettwati aktar f’dan ir-rigward minħabba li jiddependu ħafna fuq il-kreditu mill-bank. F’dan il-kuntest, il-pressjoni ta’ tnaqqis fl-ingranaġġ fis-settur privat hija ferm aktar ta’ tħassib meta dan iseħħ b’mod parallel ma’ tnaqqis fl-ingranaġġ kontinwu u meħtieġ fis-settur pubbliku (BE, ES, HU u IT, kif ukoll IE, EL u PT). · Is-swieq tad-djar għadhom fil-modalità ta’ korrezzjoni b’implikazzjonijiet differenti skont id-dinamika tas-settur tal-kostruzzjoni. Tabilħaqq, kważi l-Istati Membri kollha kellhom rati ta’ tkabbir negattivi tal-prezzijiet reali tad-djar fl-2011 bl-eċċezzjoni notevoli tal-Istati Baltiċi li rkupraw mill-episodji preċedenti ta’ żieda qawwija. Għalhekk iż-żieda fil-prezzijiet tad-djar ma qabiżx il-limitu indikattiv f'xi pajjiż. Din il-korrezzjoni żiedet ir-ritmu f’ċerti pajjiżi, li kienu diġà kkaratterizzati minn waqgħat kumulati sostanzjali fil-prezzjijiet tad-djar (CY, ES u IE) f’kuntest ta’ deterjorament qawwi fil-kondizzjonijiet ekonomiċi. F’ċerti każi dan wassal għat-tnaqqis meħtieġ fin-numru tal-impjegati fis-setturi tal-kostruzzjoni, iżda wassal ukoll għal aktar qgħad u deterjorament fil-karti tal-bilanċ tal-banek (SI, ES u IE). Wieħed ma jistax jeskludi aġġustamenti ta’ tnaqqis (DK, NL, UK), fi sfond ta’ kundizzjonijiet ta’ kreditu aktar stretti u inċertezza ekonomika. · L-aġġustament kontinwu tal-iżbilanċi huwa meħtieġ iżda għali fuq żmien qasir u rriżulta f'iktar qgħad. L-aġġustament qed iseħħ iżda t-triq lejn bilanċ mill-ġdid sħiħ u dejjiemi għadha twila. Ir-riformi fil-mekkaniżmi tal-istabbiliment tal-pagi qegħdin jibdew juru l-effettività tagħhom fit-titjib tal-kompetittività tal-ispiża.Il-qgħad għoli jew li qed jiżdied f’bosta Stati Membri, fi ħdan kuntest ta' domanda aggregata baxxa, jindika proċess ta’ aġġustament tas-suq tax-xogħol li għadu mhux lest. Attività ekonomika dgħajfa u, f’ċerti każijiet, it-tnaqqis tal-ħaddiema f’ċerti setturi importanti bħall-kostruzzjoni (SI, ES u IE) huma parti mill-proċess ta’ aġġustament li jwassal għal ċaqliq fir-riżorsi mis-settur mhux kummerċjabbli għal dak kummerċjabbli u l-bidla tan-nefqa għal oġġetti prodotti lokalment. It-tfassil ta' bidla fin-nefqa sabiex jiġu ġġenerati mill-ġdid it-tkabbir, il-ħolqien tal-impjiegi u l-aġġustament estern jiddependu ħafna fuq sforzi sostnuti ta’ riforma strutturali kemm fis-suq tax-xogħol kif ukoll tal-prodotti kif ukoll fiż-żieda fl-isforzi fuq l-implimentazzjoni tar-regolament finanzjarju. Dan huwa saħansitra aktar importanti fil-kuntest ta’ pressjoni kbira interna ta’ tnaqqis fl-ingranaġġ. 3. Kummentarji speċifiċi għall-pajjiżi dwar il-qari tat-tabella ta’ valutazzjoni Il-kummenti ta’ hawn taħt ma jkoprux Stati Membri li huma soġġetti għas-sorveljanza taħt il-programmi ta’ aġġustament ekonomiku appoġġjati mill-finanzjament uffiċjali. Dan jirrigwarda lill-Greċja, lill-Irlanda u lill-Portugall fiż-żona tal-euro u lir-Rumanija barra ż-żona tal-Euro[6]. Il-Belġju: F’Mejju 2012, il-Kummissjoni kkonkludiet li l-Belġju kien qed jesperjenza żbilanċi makroekonomiċi, b’mod partikolari f’dak li jirrigwarda l-iżviluppi relatati mal-kompetittività u d-dejn esterni. Fit-tabella ta' valutazzjoni, għadd ta' indikaturi jaqbżu il-limiti indikattivi tagħhom, l-iktar il-bidla fis-sehem mis-suq tal-esportazzjoni; id-dejn gross tas-settur privat u d-dejn ġenerali tal-gvern. Fin-naħa esterna, il-Belġju kompla jitlef sehem mis-suq tal-esportazzjoni b’ritmu aktar baxx. It-telf bla heda ta’ sehem mis-suq tal-esportazzjoni huwa dovut għal deterjorament fil-bilanċ tal-oġġetti sa mill-2003, li parzjalment kien ikkumpensat miż-żieda kostanti fil-bilanċ tas-servizzi. Il-pożizzjoni tal-kont kurrenti hija mistennija tibqa’ qrib il-bilanċ fis-snin li ġejjin. Fattur importanti li jispjega deterjorament fis-sehem mis-suq tal-esportazzjoni huwa t-tnaqqis fil-kompetittività tal-ispejjeż minħabba, inter alia, żidiet akbar fil-kost tal-unità lavorattiva akkumulati meta mqabbla mal-medja taż-żona tal-euro. Din it-tendenza hija mistennija li tkompli. Rigward l-iżbilanċi interni, l-indikatur tad-dejn tas-settur privat huwa ferm ogħla mil-limitu, għalkemm sa ċertu punt huwa kkawżat minn self bejn il-kumpaniji. Il-kreditu kiber relattivament b’mod qawwi fl-2011 iżda naqas dan l-aħħar kemm minħabba tnaqqis fid-domanda kif ukoll kundizzjonijiet aktar stretti ta’ kreditu għall-kumpaniji. Id-dejn tal-gvern huwa għoli u qed jiżdied minħabba l-akkumulazzjoni ta’ defiċits kbar f’dawn l-aħħar snin u l-interventi fis-settur finanzjarju. Il-prezzijiet tad-djar żdiedu b'ħeffa qabel il-kriżi u hemm bżonn li tiġi mixtarra l-probabilità ta’ korrezzjoni, inkluż l-impatt li korrezzjoni bħal din jista' jkollha fuq is-sostenibbiltà ta’ dejn tal-familji marbut mal-ipoteki. Fl-2011, il-proporzjon bejn id-dejn u l-ekwità tas-settur finanzjarju żdied minħabba telf fis-settur. Globalment, il-Kummissjoni taraha utli li, anki fid-dawl tal-identifikazzjoni ta' żbilanċ f'Mejju, teżamina aktar fil-fond il-persistenza tal-iżbilanċi jew it-taħlil tagħhom. Il-Bulgarija: F’Mejju 2012, il-Kummissjoni kkonkludiet li l-Bulgarija kienet qiegħda tesperjenza żbilanċi makroekonomiċi, b’mod partikolari rigward l-iżviluppi marbuta mad-dejn estern, it-tnaqqis fl-ingranaġġ tas-settur korporattiv u l-proċess ta’ aġġustament tas-suq tax-xogħol. Fit-tabella ta' valutazzjoni aġġornata, uħud mill-indikaturi jaqbżu l-limiti indikattivi tagħhom, speċjalment il-pożizzjoni netta ta' investiment internazzjonali u l-kost ta' unità lavorattiva, filwaqt li issa, l-indkatur tad-dejn tas-settur privat jinsab taħt il-limitu. Min-naħa esterna, il-bilanċ tal-kont kurrenti ukoll kien qed jitjieb b’mod rapidu: huwa laħaq pożizzjoni bbilanċjata fl-2011 u huwa pproġettat li jibqa’ taħt il-limitu fil-perjodu ta’ tbassir. Minkejja titjib li jirrifletti korrezzjonijiet qawwija fil-kont kurrenti, il-pożizzjoni negattiva tal-pożizzjoni netta ta' investiment internazzjonali hija mistennija li tibqa’ konsiderevolment ogħla mil-limitu indikattiv u b’hekk fattur ta’ vulnerabbiltà fil-futur qrib. Madankollu, dan l-indikatur għandu jiġi interpretat flimkien mal-istokk għoli ħafna ta’ investiment dirett barrani, li jwassal għal dejn estern nett sostanzjalment aktar baxx. L-ewwel nett, l-influssi ta’ investiment dirett barrani baqgħu kajmani fl-2011 u r-ritmu tajjeb li qabdu dan l-aħħar huwa mistenni li jibqa’ żgħir anki jekk l-istokkijiet tal-IDB jibqgħu għoljin. It-tieni, il-Bulgarija rreġistrat qligħ fis-sehem mis-suq tal-esportazzjoni tal-investiment dirett barrani fi sfond ta’ produttività mtejba u rata ta’ kambju effettiva reali ta’ deprezzament, u dan l-aħħar żidiet moderati fil-kost tal-unità lavorattiva għalkemm l-indikatur jibqa’ ogħla mil-limitu u t-tkabbir fil-pagi u l-kost ta’ unità lavorattiva huwa previst li jibqa’ relattivament b’saħħtu fil-ġejjieni. L-aġġustament ’l isfel fis-suq tad-djar għadu għaddej wara waqgħat kbar aktar kmieni fil-prezzijiet tad-djar. Il-kundizzjonijiet tal-kreditu baqgħu stabbli li jipprovdu għal espansjoni fis-self, għalkemm il-livell għoli ta’ self mhux produttiv jistgħu jżomm is-self lura. Għalkemm qed inaqqas mill-ingranaġġ b’mod rapidu (id-dejta tal-2011 tindika waqgħa rapida fis-self fuq żmien qasir lil korporazzjonijiet mhux finanzjarji), is-settur privat baqa’ relattivament midjun għal ekonomija li għadha qed tirkupra, l-aktar minħabba self bejn il-kumpaniji transkonfinali lil korporazzjonijiet mhux finanzjarji. Minħabba li parti mill-aġġustament fl-iżbilanċi esterni ġie permezz ta’ kompressjoni tad-domanda domestika, inkluż l-investiment, hemm riskju li l-ekonomija tingħalaq fi triq ta’ tkabbir baxx, biex b’hekk tagħmel it-tnaqqis fil-livelli tad-dejn, inkluż l-pożizzjoni netta ta' investiment internazzjonali, aktar diffiċli. Hemm ukoll tħassib dwar it-tkabbir potenzjali fit-tul tal-pajjiż minħabba dgħufijiet fis-suq tax-xogħol, li huma riflessi fi prestazzjoni tas-suq tax-xogħol dgħajfa bi tkabbir negattiv, żieda fir-rati tal-qgħad u qgħad strutturali għoli. Globalment, il-Kummissjoni taraha utli li, anki fid-dawl tal-identifikazzjoni ta' żbilanċ f'Mejju, teżamina aktar fil-fond il-persistenza tal-iżbilanċi jew it-taħlil tagħhom. Ir-Repubblika Ċeka: Fis-serje preċedenti tal-MIP, ma nstabx li r-Repubblika Ċeka kienet qed tesperjenza xi żbilanċi. Fit-tabella ta' valutazzjoni aġġornata, il-pożizzjoni netta tal-investiment internazzjonali hija ogħla mil-limitu indikattiv. Il-pożizzjoni netta ta' investiment internazzjonali naqset minħabba defiċits sostnuti, għalkemm moderati, fil-bilanċ tal-kont kurrenti ta’ madwar 3 fil-mija tal-PDG f’dawn l-aħħar tliet snin: dawn huma l-aktar ikkawżati mill-ħruġ ta’ dividendi fuq l-istokk għoli ta’ investiment dirett barrani. Inġenerali, ir-riskju ta’ vulnerabbiltajiet esterni huwa limitat minħabba l-valur relattivament baxx tal-passiv tad-dejn gross estern. Il-bilanċ tal-kummerċ irreġistra bilanċ pożittiv robust fl-2011 iżda l-qligħ fis-sehem mis-suq ta’ esportazzjoni qiegħed jonqos gradwalment, li jirrifletti t-tnaqqis fis-sehem ta’ proġetti ta’ oqsma ekoloġiċi ġodda fl-investiment dirett barrani. Fl-istess ħin iż-żieda fl-importazzjoni hija mistennija tikkalma wkoll. Filwaqt li d-domanda domestika għadha dgħajfa, huwa previst li d-defiċit tal-kont kurrenti jkompli jitjieb fis-snin li ġejjin u dan huwa mistenni li jikkontribwixxi sabiex l-pożizzjoni netta ta' investiment internazzjonali tistabbilizza madwar il-livell kurrenti. Għall-kuntrarju tax-xejra ta’ apprezzament osservata qabel il-kriżi finanzjarja globali, il-kost unitarju lavorattivbaqgħet ġeneralment stabbli mill-2009. L-influss ta’ kapital lejn ir-Repubblika Ċeka mexa id f’id ma’ tkabbir konsiderevoli fil-pagi fis-setturi kollha tal-ekonomija, għalkemm iż-żidiet fil-produttività kienu limitati l-aktar għas-settur kummerċjabbli. Filwaqt li t-tkabbir tal-kost tal-unità lavorattiva nominali aggregat naqas bi kważi 3 fil-mija f’dawn l-aħħar tliet snin, u huwa mistenni li jibqa’ kajman fil-futur qrib, id-distakk tal-produttività kumulattiva fis-settur mhux kummerċjabbli jista’ jaffettwa l-kompetittività tal-ekonomija: l-ewwel, minħabba li s-settur mhux kummerċjabbli jipprovdi kontributi għal setturi oħrajn, u b’hekk jaffettwa direttament il-kompetittività ta’ dawn tal-aħħar; u t-tieni, minħabba li tkabbir ogħla fil-pagi fis-settur mhux kummerċjabbli jista’ jfixkel iċ-ċaqliq fix-xogħol lejn l-industriji orjentati lejn l-esportazzjoni li għandhom aktar skop ta' tkabbir fil-produttività. Qed isir aġġustament, akkumpanjat minn waqgħa fil-prezzijiet reali tad-djar, fl-attivitajiet tal-kostruzzjoni u tal-proprjetà immobbli, li ngħataw spinta minn kundizzjonijiet ta’ self relattivament ħfief qabel il-kriżi: is-sehem tas-self mill-banek għall-valur miżjud f’dawn l-industriji rdoppja fl-2005-8. Is-settur bankarju li fil-parti l-kbira tiegħu huwa proprjetà ta’ barranin fir-Repubblika Ċeka baqa’ adattabbli, u l-livelli moderati ta’ dejn tas-settur privat u pubbliku xekklu l-feġġa ta’ kwalunkwe rikorrenza ta’ reazzjonijiet negattivi. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. Id-Danimarka: F’Mejju 2012, il-Kummissjoni kkonkludiet li d-Danimarka kienet għaddejja minn żbilanċi makroekonomiċi, b’mod partikolari f’dak li jirrigwarda l-iżviluppi marbuta mal-kompetittività esterna u d-dejn tal-familji. Fit-tabella ta' valutazzjoni aġġornata, uħud mill-indikaturi huma ogħla mil-limitu indikattiv, l-iktar il-bidla fis-sehem mis-suq tal-esportazzjoni u d-dejn tas-settur privat. It-telf fis-sehem mis-suq tal-esportazzjoni baqa’ ferm ogħla mil-limitu u kien tal-istess kobor fl-2011 bħal fl-2010. Ir-reviżjoni fil-fond ta’ Mejju 2012 ikkonkludiet li l-kompetittività u l-prestazzjoni dgħajfa tad-Danimarka fl-esportazzjoni tal-oġġetti kienet marbuta ma’ żieda fil-kost tal-unità lavorattiva relatata mal-kompetituri. Madankollu, il-kompetittività marbuta mal-ispiża, kif imkejla mill-bidla fil-perċentwal fuq tliet snin fil-kost tal-unità lavorattiva nominali, tjiebet u baqgħet taħt il-limitu. Żvilupp sieket kontinwu tal-kost tal-unità lavorattiva huwa mbassar għas-snin li ġejjin. Il-bidla fil-perċentwal fuq tliet snin fir-rata tal-kambju reali effettiva tiżvela wkoll deprezzament mill-2009, li huwa mistenni li jkompli fis-snin li ġejjin. It-tnaqqis sostnut fis-sehem mis-suq minkejja t-titjib fil-kompetittività marbuta mal-ispiża jista’ jimplika li din tal-aħħar għadha mhijiex biżżejjed sabiex tirrestawra t-telf kumulattiv fil-kompetittività li seħħ fl-għaxar snin preċedenti. Madankollu, il-bilanċ fil-kontijiet kurrenti kompla jiżdied, iddeterminat, b’mod partikolari, mill-bilanċ tal-kummerċ fl-oġġetti u s-servizzi – parzjalment minħabba l-esportazzjoni ta’ żejt u gass li tibbenefika minn żidiet fil-prezzijiet taż-żejt – iżda wkoll mill-influssi ta’ dħul minn IDB barra l-pajjiż. Madankollu, minħabba li l-bilanċ fil-kont kurrenti jirrifletti parzjalment tfaddil kbir fis-settur privat, dan huwa mistenni li jinżel fis-snin li ġejjin, hekk kif id-domanda domestika tirkupra bil-mod il-mod. Il-proporzjon tad-dejn tas-settur privat baqa’ notevolment ogħla mil-limitu. Ċertament naqas għat-tieni sena konsekuttiva, li parzjalment jirrifletti waqgħa fil-proporzjon tad-dejn tal-familji iżda jibqa’ fost l-ogħla. L-iżviluppi fis-swieq tad-djar ikkontribwew sabiex għollew id-dejn tal-familji lil hinn minn livelli sostenibbli, li potenzjalment jaggravaw ir-riskji għall-istabilità finanzjarja u ekonomika. Għalkemm ir-riskju għall-istabilità finanzjarja huwa relattivament baxx, ir-riskji għall-istabilità ekonomika jidhru aktar qawwija. Tabilħaqq, il-varjazzjonijiet eċċessivi fil-prezzjijiet tad-djar u dejn għoli tal-familji, li kkontribwixxew għal ċaqliq kbir fil-konsum privat, issa qegħdin jillimitaw il-ħila tal-ekonomija sabiex tirkupra hekk kif il-familji jeħtieġu tnaqqis fl-ingranaġġ ’il quddiem. Il-prezzijiet reali tad-djar reġgħu waqgħu fl-2011, wara li kienu stabbli fl-2009 u fl-2010. Għalkemm issa jinsabu diskutibbilment qrib it-tendenza fit-tul tagħhom, is-suq baqa’ fraġli f’ambjent ta’ kundizzjonijiet stretti ta’ kreditu u żidiet baxxi fil-pagi, u dan jimplika riskji ta’ aktar aġġustamenti ’l isfel minħabba l-perspettiva ekonomika. Globalment, il-Kummissjoni taraha utli li, anki fid-dawl tal-identifikazzjoni ta' żbilanċ f'Mejju, teżamina aktar fil-fond il-persistenza tal-iżbilanċi jew it-taħlil tagħhom. Il-Ġermanja: Fis-serje preċedenti tal-MIP, il-Ġermanja ma kinitx identifikata li kellha xi żbilanċi. Fit-tabella ta' valutazzjoni hemm uħud mill-indikaturi li huma ogħla mil-limiti indikattivi tagħhom, l-iktar il-bidla fis-sehem mis-suq tal-esportazzjoni u l-proporzjon tad-dejn ġenerali tal-gvern. Min-naħa esterna, it-telf fis-sehem mis-suq tal-esportazzjoni għadu ogħla mil-limitu indikattiv, li jirrifletti telf irreġistrat fl-2010 u li kompla sa ċertu grad inqas fl-2011. Dan it-telf jidher ġeneralment moderat u huwa konsistenti mat-tnaqqis kontinwu fl-bilanċ favorevoli tal-kont kurrenti. Bħal fl-aħħar rapport ta' mekkaniżmu ta' twissija, l-indikatur għall-bilanċ tal-kont kurrenti huwa eżatt taħt il-limitu fl-2011. It-tnaqqis fil-bilanċ favorevoli tal-kont kurrenti f’dawn l-aħħar snin. bħala parti mill-proċess ta' bbilanċjar mill-ġdid, kien ikkawżat b’mod partikolari minn bilanċ favorevoli fil-kummerċ li qed jonqos vis-à-vis il-bqija taż-żona tal-euro. Rigward il-futur, l-aħħar tbassir jindika li l-bilanċ tal-kont kurrenti ser jinżel b’pass moderat fl-2012-2014, hekk kif il-konsum privat u l-investiment jerġgħu jaqbdu r-ritmu. Barra minn hekk, il-kost ta’ unità lavorattiva żdied f’dawn l-aħħar snin u huwa mistenni li jkompli jikber aktar mill-medja taż-żona tal-euro fis-snin li ġejjin b’konsegwenza ta’ suq tax-xogħol li għadu b’saħħtu. Minkejja żieda fil-kost lavorattiv, ir-rata tal-kambju effettiva u raeli għadha qed tiddeprezza minħabba l-ambitu limitat tad-ditti sabiex jgħaddu l-pagi ogħla fuq il-klijenti. Min-naħa interna, id-dejn tal-gvern huwa previst li jaqbad it-triq ’l isfel mill-2013, u l-Ġermanja qiegħda tagħmel progress lejn il-konformità mal-punt ta’ referenza ta’ tnaqqis tad-dejn tal-PST. Id-dejn tas-settur privat u l-attività tal-kreditu għadhom moderati. Il-prezzijiet tad-djar żdiedu b’mod moderat b’żidiet fil-prezzijiet aktar qawwija f’ċerti żoni urbani. Fil-futur, l-investiment fid-djar huwa mistenni li jikber b’rata qawwija. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. L-Estonja: Fis-serje preċedenti tal-MIP, l-Estonja ma ġietx identifikata li kellha xi żbilanċi. Fit-tabella ta' valutazzjoni, uħud mill-indikaturi huma ogħla mil-limiti indikattivi, l-iktar il-pożizzjoni netta ta' investiment internazzjonali u l-qgħad. It-tielet indikatur, id-dejn tas-settur privat, issa jinsab sew taħt il-limitu (133% tal-PDG fl-2011). Min-naħa esterna, il-biċċa l-kbira tal-aġġustament kbir ħafna tal-iżbilanċi esterni għolja li akkumulaw fl-2005-7 tlestiet. Fl-2011, il-pożizzjoni tal-kont kurrenti kompliet tkun f’bilanċ favorevoli mdaqqas u hija mistennija li tibqa’ qrib il-bilanċ fi żmien medju, sostnuta minn żidiet fis-sehem mis-suq tal-esportazzjoni. Għalkemm il-pożizzjoni netta ta' investiment internazzjonali negattiva baqgħet sostanzjalement lil hinn mil-limitu, din qiegħda titjieb b'rata mgħaġġla, u dan jirrifletti l-bilanċ favorevoli sostnut tal-kont kurrenti u effett tad-denominatur peress li l-PDG nominali qed jikber b’mod kostanti. Barra minn hekk, nofs l-obbligazzjonijiet esterni netti jikkonsistu f’IDB, li jikontribwixxi għal-limitar tar-riskji relatati mal-likwidità esterna, id-dejn nett estern huwa biss 6 fil-mija tal-PDG. Għalkemm għadu għoli, id-dejn tas-settur privat naqas sostanzjalment fl-2010-11, appoġġjat minn tnaqqis fl-ingranaġġ kontinwu u tkabbir tal-PDG. Bħala riżultat, u għalkemm it-tnaqqis fl-ingranagg tas-settur privat jista’ jieqaf dalwaqt, id-dejn tas-settur privat huwa mistenni li jkun waqa’ aktar fl-2012. Minkejja dan, il-livell relattivament għoli ta’ dejn privat jista’ jkun ta’ piż fuq it-tkabbir fuq żmien medju. Ir-rata tal-qgħad telgħet għal kważi 20 fil-mija fl-ewwel kwart tal-2010 iżda naqset malajr għal 10.2 fil-mija fit-tieni kwart tal-2012. Hija mistennija li tonqos iżjed, għalkemm aktar bil-mod, li jirrifletti l-emerġenza mill-ġdid ta’ tqabbil ħażin tal-ħiliet u tkabbir tal-produzzjoni aktar moderat. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. Spanja: F’Mejju 2012, il-Kummissjoni kkonkludiet li Spanja kien qed ikollha żbilanċi serji ħafna, b’mod partikolari fir-rigward tal-iżviluppi relatati mal-pożizzjoni esterna, il-livelli tad-dejn tas-settur privat u tas-settur finanzjarju. Fit-tabella ta' valutazzjoni, bosta indikaturi huma ogħla mil-livelli indikattivi, l-iktar id-defiċit fil-kont kurrenti, is-sehem mis-suq tal-esportazzjoni, il-pożizzjoni netta ta' investiment internazzjonali, id-dejn tas-settur privat, id-dejn ġenerali tal-gvern, u l-qgħad. Min-naħa esterna id-defiċit fil-kont kurrenti tjieb fil-kuntest ta’ rkupru fil-prestazzjoni tal-esportazzjoni u tnaqqis fid-domanda domestika. L-indikatur baqa’ ogħla mil-limitu iżda l-kont kurrenti huwa mistenni li jersaq lejn bilanċ fis-snin li ġejjin. It-tnaqqis fil-kost ta’ unità lavorattiva u xi deprezzament fir-rata tal-kambju reali effettiva jikkontribwixxu għall-irkupru ta’ parti mit-telf tal-kompetittività akkumulat matul iċ-ċiklu ta’ splużjoni. Dan ikkontribwixxa sabiex jonqos it-telf fis-sehem mis-suq tal-esportazzjoni, għalkemm l-indikatur xorta għadu jaqbeż il-limitu. Il-kost ta’ unità lavorattiva huwa mistenni li jitnaqqas ulterjorment din is-sena u t-tkabbir jibqa’ kajman fis-snin li ġejjin. Għalkemm l-aġġustament tal-flussi huwa kontinwu, l-istokk ta’ obbligi esterni baqa’ sinifikanti, kif rifless fil-pożizzjoni netta ta' investiment internazzjonali negattiva kbira u d-dejn estern nett. Din hija raġuni partikolari ta’ tħassib minħabba li l-ekonomija Spanjola hija esposta għal riskji ta’ likwidità. Flimkien ma’ dejn tal-gvern li qed jiżdied malajr, id-dejn għoli fis-settur privat jimplika pressjonijiet ta’ tnaqqis fl-ingranaġġ sostanzjali. Fis-settur privat, it-tnaqqis fl-ingranaġġ beda fl-2011 u huwa mistenni li jkompli, biex b’hekk iżomm lura l-irkupru ekonomiku permezz tad-domanda interna mrażżna. Is-settur bankarju għadu fraġli wara l-kollass tad-djar u tal-kostruzzjoni u r-rikorrenzi ta’ reazzjonijiet negattivi bil-finanzi pubbliċi. In-nuqqasijiet tas-settur bankarju qegħdin jiġu indirizzati fil-qafas tal-programm ta’ aġġustament tas-settur finanzjarju, li jipprovdi finanzjament uffiċjali għar-ristrutturar u r-rikapitalizzazzjoni tal-banek Spanjoli. Minkejja li l-kost tal-unità lavorattiva qed jonqos, is-suq tax-xogħol iddeterjora b’rekord ta’ qgħad għoli u dejjem jiżdied, ferm lil hinn mil-limitu, u l-qerda kontinwa tal-impjiegi. Dan jippreżenta theddida addizzjonali għall-aġġustament li għaddej, permezz tal-effetti tiegħu fuq it-tnaqqis fl-ingranaġġ, u jaffettwa wkoll ħażin l-isforzi ta’ konsolidazzjoni tal-baġit. Globalment, il-Kummissjoni taraha utli li, anki meta titqies l-identifikazzjoni ta' żbilanċ serju ħafna f'Mejju, biex teżamina aktar ir-riskji involuti u l-progress fit-taħlil tal-iżbilanċi b'analiżi approfondita. Franza: F’Mejju 2012, il-Kummissjoni kkonkludiet li Franza kien qed ikollha żbilanċi serji, b’mod partikolari fir-rigward ta’ żviluppi relatati mal-prestazzjoni fl-esportazzjoni u l-kompetittività. Fit-tabella ta' valutazzjoni, għadd ta' indikaturi huma ogħla l-limiti indikattivi tagħhom, l-iktar is-sehem mis-suq tal-esportazzjoni, id-dejn ġenerali tal-gvern u din is-sena d-dejn tas-settur privat ukoll. Min-naħa esterna, Franza kompliet titlef is-sehem mis-suq tal-esportazzjoni, għad li b’pass kajman u l-indikatur huwa sew lil hinn mil-limitu tat-tabella ta’ valutazzjoni. It-telf huwa mistenni li jkompli fil-futur jekk ma tittiħidx azzjoni politika deċiżiva. Dan it-telf huwa rifless fid-deterjorament gradwali tal-bilanċ tal-kummerċ, kif ukoll il-bilanċ tal-kont kurrenti u l-pożizzjoni negattiva netta ta’ investiment internazzjonali (NIIP), għalkemm l-aħħar tnejn għadhom taħt il-limiti indikattivi rispettivi tagħhom. Dan l-iżvilupp huwa marbut mad-deterjorament persistenti kemm tal-kompetittività marbuta mal-prezzijiet kif ukoll mhux marbuta mal-prezzijiet. Il-kost ta’ unità lavorattiva huwa taħt il-limitu iżda, minkejja l-miżuri li ttieħdu reċentament sabiex jitnaqqsu t-taxxi fuq ix-xogħol, fil-futur it-tkabbir tal-kost tal-unità lavorattiva huwa mistenni li jkun qrib il-medja taż-żona tal-euro fuq żmien qasir, li jimplika li ma jkun hemm l-ebda qligħ relattiv fil-futur qrib. It-tnaqqis fil-profittabbiltà tal-kumpaniji Franċiżi, li laħaq livelli storikament baxxi fl-2011, huwa ta’ piż fuq il-potenzjal ta’ investiment tagħhom kif ukoll fuq il-kapaċità ta’ innovazzjoni tagħhom għad-detriment tal-kompetittività mhux marbuta mal-prezzijiet tagħhom. Barra minn hekk, il-profittabbiltà baxxa tad-ditti hija ta’ piż fuq il-kapaċità ta’ tnaqqis tal-ingranaġġ u għalhekk tikkontribwixxi għad-djun għoljin tas-settur privat kollu kemm hu li issa jaqbeż il-limitu indikattiv. Ir-rata tal-qgħad żdiedet u hija mistennija li titla’ ’l fuq mil-livell tal-limitu fis-snin li ġejjin. Id-dejn tal-familji għadu baxx iżda l-prezzijiet tad-djar żdiedu qabel il-kriżi u wkoll fl-2011; il-possibbiltà u l-implikazzjonijiet ta’ korrezzjoni fis-suq tad-djar jeħtieġu li jiġu esplorati aktar. Iż-żieda fil-livell tad-dejn privat hija partikolarment inkwetanti fil-kuntest ta’ dejn ġenerali tal-gvern li għadu qed jiżdied, li issa huwa qrib id-90% tal-PDG. Globalment, il-Kummissjoni taraha utli li, anki meta titqies l-identifikazzjoni ta' żbilanċ serju ħafna f'Mejju, biex teżamina aktar ir-riskji involuti u l-progress fit-taħlil tal-iżbilanċi b'analiżi approfondita. L-Italja: F’Mejju 2012, il-Kummissjoni kkonkludiet li l-Italja kien qed ikollha żbilanċi serji, b’mod partikolari fir-rigward ta’ żviluppi relatati mal-prestazzjoni fl-esportazzjoni, il-kompetittività u l-implikazzjoni ta’ dejn għoli tal-gvern. Fit-tabella ta' valutazzjoni uħud mill-indikaturi huma ogħal mil-livelli indikattivi, l-iktar telf is-sehem mis-suq tal-esportazzjoni u d-dejn ġenerali tal-gvern. B’mod partikolari, mill-adozzjoni tal-euro, inġema’ telf fil-kompetittività fl-ispiża u mhux fl-ispiża u dan huwa rifless f’telf sinifikanti ta’ sehem mis-suq tal-esportazzjoni ferm ogħla mil-livell tal-limitu. Madankollu, id-defiċit fil-kont kurrenti tal-Italja qiegħed jonqos u l-bilanċ tal-kummerċ huwa mistenni li jirreġistra bilanċ favorevoli fl-2012. Dan huwa prinċipalment dovut għall-waqgħa kbira fl-importazzjonijiet, minħabba d-dgħufija fid-domanda domestika fir-reċessjoni attwali, iżda wkoll minħabba prestazzjoni ta’ esportazzjoni pożittiva, speċjalment lejn imsieħba li mhumiex fl-UE. L-iżviluppi dgħajfa fil-produttività baqgħu l-ostakolu ewlieni għal titjib dejjiemi fil-pożizzjoni tal-kompetittività tal-Italja u għall-prospetti ta’ tkabbir ekonomiku. Ir-riformi strutturali li ġew adottati dan l-aħħar – immirati lejn it-trawwim tal-kompetizzjoni fis-suq, l-indirizzar tas-segmentazzjoni tas-suq tax-xogħol, il-ħolqien ta’ sistema ta’ taxxa li tiffavorixxi aktar it-tkabbir u t-titjib fl-ambjent tan-negozju – għandhom jgħinu sabiex jerġa’ jitqajjem it-tkabbir fil-produttività fuq żmien medju. Sadanittant, il-pagi għadhom mhumiex jirreaġixxu biżżejjed għall-iżviluppi fil-produttività. Il-kost nominali ta’ unità lavorattiva huwa mistenni jiżdied fis-snin li ġejjin b’rata qrib il-medja taż-żona tal-Euro. Id-dejn għoli tal-gvern jibqa’ piż kbir għall-ekonomija Taljana, b’mod speċjali fl-isfond ta’ prospetti ta’ tkabbir bil-mod. Filwaqt li r-rati baxxi ta’ tkabbir jagħmluha aktar diffiċli sabiex jinkisbu u jinżammu bilanċi favorevoli primarji kbar meħtieġa sabiex iqiegħdu l-proporzjon bejn id-dejn tal-gvern u l-PDG fuq triq għan-niżla fil-ġejjieni, il-piż kbir tat-taxxa attwali u mistenni meħtieġ għas-servizz tad-dejn għoli qed ifixkel id-domanda domestika u l-attività ekonomika. Barra minn hekk, fil-kuntest ta’ suq finanzjarju li huwa frammentat bejn il-fruntieri nazzjonali, ir-rati ta’ imgħax relattivament għoljin assoċjati mal-primjum tar-riskju tal-gvern jaffettwaw il-kundizzjonijiet tal-finanzjament tas-settur privat u jkattru l-problemi ta’ finanzjament tas-settur bankarju domestiku. Mil-lat pożittiv, id-dejn tas-settur privat baqa’ relattivament ikkontrollat fl-Italja. B’mod partikolari, il-pożizzjoni finanzjarja tal-familji Taljani hija relattivament b’saħħitha, filwaqt li l-proporzjon ta’ tfaddil tagħhom ilu fuq xejra ’l isfel għal aktar minn għoxrin sena. Globalment, il-Kummissjoni taraha utli li, anki meta titqies l-identifikazzjoni ta' żbilanċ serju ħafna f'Mejju, biex teżamina aktar ir-riskji involuti u l-progress fit-taħlil tal-iżbilanċi b'analiżi approfondita. Ċipru: F’Mejju 2012, il-Kummissjoni kkonkludiet li Ċipru kien qed ikollha żbilanċi serji ħafna, b’mod partikolari fir-rigward ta’ żviluppi relatati mal-pożizzjoni esterna, il-finanzi pubbliċi u s-settur finanzjarju. Fit-tabella ta' valutazzjoni aġġornata, bosta indikaturi huma ogħla mil-livelli indikattivi, l-iktar id-defiċit tal-kont kurrenti, il-pożizzjoni netta ta' investiment internazzjonali, is-sehem mis-suq tal-esportazzjoni, il-fluss tal-kreditu tas-settur privat u d-dejn ġenerali tal-gvern. Min-naħa esterna, l-indikatur tal-bilanċ tal-kont kurrenti baqa’ ’l fuq mil-limitu negattiv minkejja tnaqqis qawwi reċenti fl-importazzjonijiet minħabba tnaqqis fid-domanda domestika. Fil-ġejjieni, it-telf fis-sehem mis-suq tal-esportazzjoni huwa partikolarment spjegat mill-bilanċ tal-oġġetti li żamm it-tendenza ’l isfel tiegħu, waqt li Ċipru qiegħda tkompli tirreġistra bilanċ pożittiv fil-kummerċ tas-servizzi. B’mod ġenerali, id-defiċit fil-kont kurrenti huwa mbassar li ser jonqos fis-snin li ġejjin. It-telf fil-kompetittività fil-prezzijiet u fl-ispiża ttaffa reċentement, l-iffriżar tal-pagi fis-settur pubbliku ikkontribwixxa għall-moderazzjoni fil-pagi fis-settur privat u fis-setturi orjentati lejn l-esportazzjoni. Madankollu, ir-riformi strutturali biex jirfdu t-titjib sostnut fil-kompetittività ma seħħewx. B’mod parallel, il-pożizzjoni negattiva tal-investiment nett internazzjonali (NIIP) qiegħda tiddeterjora b’pass imgħaġġel u dan iqajjem tħassib dwar is-sostenibbiltà tal-pożizzjoni esterna tal-pajjiż. L-NIIP iddeterjorat b’konsegwenza ta’ defiċits fil-kont kurrenti, iżda wkoll minħabba telf fil-valutazzjoni fuq l-assi barranin tal-banek. Fuq in-naħa interna, is-settur privat ferm ingranat kompla jnaqqas id-dejn kbir pendenti tiegħu. Dan huwa indikat ukoll mit-tnaqqis sinifikanti tal-indikatur tal-fluss tal-kredituri tas-settur privat meta mqabbel mas-sena ta’ qabel. Il-fatt li l-indikatur tal-kreditu għadu ogħla mil-livell huwa assoċjat primarjament mal-proċess ta' skedar mill-ġdid tas-self li qiegħed iseħħ, peress li s-self skedat mill-ġdid qiegħed jiġi meqjus bħala fluss ġdid, minflok forniment ta' kreditu ġdid. Għall-familji, il-livelli tad-dejn huma akkumpanjati b’assi sostanzjali, iżda dawn intlaqtu minn tnaqqis kontinwu fil-prezzijiet reali u nominali tad-djar. Id-dejn pubbliku huwa wkoll ogħla mil-limitu bbażat fuq it-Trattat u huwa mistenni li jiżdied b’mod drastiku. Fl-istess waqt, il-qgħad f’Ċipru żdied b’mod qawwi reċentement, u huwa mistenni li jiżdied aktar fil-ġejjieni, li jindika sfidi strutturali flimkien ma’ fatturi ċikliċi. Kull riperkussjoni oħra mill-espożizzjoni tas-settur bankarju ta’ Ċipru għall-Greċja u deterjorament ulterjuri fl-attività ekonomika sejrin jaggravaw ir-riskji u jagħmel l-aġġustament strutturali aktar diffiċli. Is-sitwazzjoni hija aggravata aktar mir-rikorrenzi ta’ reazzjonijiet negattivi bejn l-iżviluppi fis-settur tad-djar u dak finanzjarju u l-finanzi tal-gvern. Barra minn hekk is-settur finanzjarju ta’ Ċipru huwa fost l-aktar ingranati fl-UE kollha. Wara li talbet finanzjament uffiċjali fil-25 ta’ Ġunju 2012, Ċipru bħalissa qiegħda tinnegozja programm ta’ politika ekonomika li jindirizza l-isfidi finanzjarji, fiskali u strutturali tagħha. Globalment, il-Kummissjoni taraha utli li, anki meta titqies l-identifikazzjoni ta' żbilanċ serju ħafna f'Mejju, biex teżamina aktar ir-riskji involuti u l-progress fit-taħlil tal-iżbilanċi b'analiżi approfondita. Il-Latvja: Fis-serje preċedenti tal-MIP, il-Latvja ma kinitx identifikata li kellha xi żbilanċ. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi tagħhom, l-iktar il-pożizzjoni esterna netta ta' investiment u l-qgħad. Wara akkumulazzjoni ta’ żbilanċi esterni u nżul iebes fl-2008-9, il-kompetittività esterna tjiebet sostanzjalment permezz tal-proċess ta’ aġġustament intern, li kien jinkludi tnaqqis fil-pagi u fl-impjiegi, konsolidazzjoni fiskali, tnaqqis fl-ingranaġġ fis-settur privat u firxa wiesgħa ta’ riformi strutturali li jtejbu t-tkabbir. Wara ritorn lejn rati ta’ tkabbir għoljin fl-2011-2, il-bilanċ fil-kont kurrenti mar lura għal defiċit moderat li huwa mistenni li jippersisti fis-snin li ġejjin. Il-passiv nett tal-pajjiż, imkejjel mill-pożizzjoni esterna netta ta' investiment , baqa’ fuq triq għan-niżla għalkemm minn livell relattivament għoli. Il-pożizzjoni esterna netta ta' investiment negattiva kbira sa ċertu punt hija kkawżata mill-istokk nett ta’ investiment dirett barrani (madwar nofs il-pożizzjoni esterna netta ta' investiment ), filwaqt li l-komponent tad-dejn estern qed jonqos malajr. Wara t-tlestija b’suċċess tal-programm ta’ għajnuna tal-bilanċ tal-ħlasijiet kmieni fl-2012, ir-rendimenti fuq id-dejn tal-gvern qegħdin jonqsu b’mod kostanti, u dan jikkontribwixxi sabiex jonqos ir-riskju fuq il-pożizzjoni esterna tal-pajjiż. Rigward l-indikaturi interni, id-dejn pubbliku stabilizza ruħu fuq livelli kemmxejn ogħla minn 40% tal-PDG, filwaqt li l-prezzijiet tad-djar u t-tkabbir tal-kreditu qegħdin jirkupraw bil-mod mill-korrezzjoni qawwija matul il-kriżi. Minkejja l-irkupru, il-prezzijiet tad-djar baqgħu sew taħt il-livelli ta’ qabel il-kriżi tal-2005-07 filwaqt li rikaduta aktar sinifikanti hija osservata biss fis-segment tal-kostruzzjoni ġdida. Fis-settur finanzjarju, is-self kummerċjali f’termini ta’ krediti ġodda approvati issa huwa stabbli fis-settur tad-djar u qed jiżdied xi ftit fis-segment korporattiv. Il-proporzjon tad-dejn privat mal-PDG kompla jaqa’ għal 125% tal-PDG fl-2011 iżda madankollu l-investimenti privati kienu qegħdin jogħlew b’rata għolja megħjuna mill-qligħ ta’ kumpaniji b’saħħithom. Ir-rata tal-qgħad baqgħet ogħla sew mill-medja tal-UE u mil-limitu indikattiv, iżda issa qiegħda tonqos gradwalment, xejra li hija mistennija tkompli fis-snin li ġejjin, megħjuna mill-irkupru u l-politiki attivi tas-suq tax-xogħol. Ir-rata baxxa ta’ postijiet battala ma tindikax nuqqasijiet strutturali notevoli fis-suq tax-xogħol, filwaqt li kemm ir-rata tal-impjieg kif ukoll dik tal-parteċipazzjoni qegħdin jogħlew. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. Il-Litwanja: Fis-serje preċedenti tal-MIP, il-Litwanja ma kinitx identifikata li għandha xi żbilanċi. Fit-tabella ta' valutazzjoni aġġornata, uħud mill-indikaturi huma ogħla mil-livelli indikattivi tagħhom, l-iktar il-pożizzjoni netta ta' investiment internazzjonali (NIIP) u l-qgħad. Il-Litwanja kompliet tikseb ishma fis-suq tal-esportazzjoni hekk kif ir-rata tal-kambju reali effettiva ddepprezzata, b’konsegwenza ta’ spejjeż tal-pagi sostanzjalment aktar baxxi. Il-kost tal-unità lavorattiva naqas iżda huwa mistenni li jikber bil-mod fis-snin li ġejjin. Filwaqt li l-indikatur tal-kont kurrenti huwa qrib żero, domanda domestika b’saħħitha stimulat l-importazzjoni u bilanċ kummerċjali negattiv reġa’ xeħet isl-bilanċ tal-kont kurrenti f’defiċit ta’ kważi 4% tal-PDG fl-2011, li kien kopert l-aktar minn trasferimenti relatati mal-baġit tal-UE u l-IDB. Fil-frattemp, id-dejta sa Settembru 2012 tindika li d-defiċit fil-kont kurrenti qed jitnaqqas u jiġi stabbilizzat fil-futur. Il-pożizzjoni netta tal-investiment internazzjonali tjiebet iżda għadha negattiva u taqbeż il-limitu indikattiv. Id-dejn estern nett, li jikkunsidra l-istabilità tal-iffinanzjar permezz tal-IDB, huwa ħafna aktar baxx. Barra minn hekk, id-dejn tas-settur pubbliku baqa’ f’livelli moderati u s-settur privat kompla jnaqqas mill-ingranaġġ; it-tkabbir tal-kreditu domestiku kien negattiv għall-familji, filwaqt li sar xi ftit pożittiv għall-korporazzjonijiet mhux finanzjarji u għall-gvern. Wara korrezzjoni notevoli fis-snin preċedenti, il-prezzijiet tad-djar huma stabbli f’termini reali. Madankollu, il-qgħad baqa’ kwistjoni ta’ tħassib u r-rata tal-qgħad aktarx li tibqa’ fiċ-ċifri doppji fis-snin li ġejjin għalkemm ilha tonqos mill-2011 u hija mistennija li tonqos aktar. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. Il-Lussemburgu: Fis-serje preċedenti tal-MIP, il-Lussemburgu ma kienx identifikat li għandu xi żbilanċi. Fit-tabella ta' valutazzjoni, għadd ta' indikaturi huma ogħla mil-livelli indikattivi tagħhom, l-iktar il-bilanċ favorevoli fil-kont kurrenti, il-kost nominali ta' unità lavorattiva, id-dejn tas-settur privat u din id-darba l-indikatur tas-sehem mis-suq tal-esportazzjoni wkoll. Min-naħa esterna, il-bilanċ pożittiv kbir persistenti fil-kont kurrenti, ogħla mil-limitu indikattiv, huwa mistenni li jonqos fis-snin li ġejjin. Ma jidhirx li huwa marbut ma’ domanda domestika eċċessivament kwieta, iżda jirriżulta essenzjalment mill-konċentrazzjoni għolja ferm ta’ attivitajiet ekonomiċi fil-Lussemburgu, l-aktar fis-settur finanzjarju, attirati minn ambjent ġeneralment favorevoli (inkluża s-sistema ta-taxxa). Għalkemm il-bilanċ pożittiv fil-kont kurrenti aktarx li ma jikkostitwixxix żbilanċ perikoluż għal-Lussemburgu jew l-imsieħba tiegħu, qed jaħbi defiċit kostanti tal-bilanċ tal-kummerċ tal-oġġetti, li jirrifletti telf fis-sehem mis-suq tal-esportazzjoni. Fl-istess waqt il-Lussemburgu għadu qed jikseb sehem mis-suq tal-esportazzjoni fis-servizzi. L-evoluzzjoni tal-kost nominali ta’ unità lavorattiva aktarx hija l-kawża tal-prestazzjoni dgħajfa tal-kummerċ fl-oġġetti; tabilħaqq, il-kost nominali ta’ unità lavorattiva tela’ notevolment aktar malajr milli fiż-żona euro mis-sena 2000 u aktar minn ħames darbiet aktar malajr milli fil-Ġermanja. Barra minn hekk, il-kost tal-unità lavorattiva huwa mistenni li jikber b’rata ogħla mill-medja taż-żona tal-euro fis-snin li ġejjin, minkejja miżuri meħuda mill-gvern fuq il-pagi. Id-dejn għoli tas-settur privat huwa spjegat l-aktar minn operazzjonijiet kbar ta’ għoti u teħid ta’ self fil-korporazzjonijiet mhux finanzjarji internazzjonali, aktar milli dejn eċċessiv tas-settur privat. Il-livell tad-dejn tal-familji huwa relattivament imrażżan u relatat l-aktar ma’ self għall-proprjetà immobbli. Ir-rata ta’ tkabbir tal-prezzijiet tad-djar, waqt li rreġistrat żieda kumulata qawwija f’dawn l-aħħar għaxar snin, issa qiegħda tnaqqas il-pass u tirrifletti l-aktar l-interazzjoni bejn id-domanda qawwija u provvista limitata. Fl-aħħar nett, filwaqt li s-settur finanzjarju baqa’ sod b’mod ġenerali, il-kriżi finanzjarja tidher li tappnet il-potenzjal ta’ tkabbir tagħha. Minħabba d-daqs kbir tagħha meta mqabbla mal-ekonomija globali, tqum il-kwistjoni rigward l-impatt ta’ settur inqas dinamiku għall-impjiegi u s-sostenibbiltà tal-finanzi pubbliċi. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. L-Ungerija: F’Mejju 2012 il-Kummissjoni kkonkludiet li l-Ungerija kien qed ikollha żbilanċi serji, b’mod partikolari fir-rigward ta’ żviluppi relatati mal-pożizzjoni netta ta’ investiment internazzjonali u implikazzjonijiet ta’ dejn għoli tal-gvern. Fit-tabella ta' valutazzjoni, bosta indikaturi huma ogħla l-limiti indikattivi tagħhom, hekk kif is-sena l-oħra, il-pożizzjoni netta ta' investiment internazzjonali u d-dejn tal-gvern, u din is-sena wkoll, l-indikaturi tar-rata tal-qgħad u tad-dejn tas-settur privat huma ftit ogħla mil-limiti tagħhom. L-iżbilanċi esterni tnaqqsu bil-kont kurrenti favoreoli għat-tielet sena konsekuttiva u bit-titjib kostanti fil-pożizzjoni netta ta' investiment internazzjonali, għalkemm għadha ferm ogħla mil-limitu. Dan huwa mistenni li jkun il-każ ukoll fis-sentejn li ġejjin. Il-bidla fil-kont kurrenti kienet prinċipalment ir-riżultat ta’ tnaqqis fid-domanda domestika; il-kompetittività fl-esportazzjoni sostanzjalment ma nbidlitx. Wara tnaqqis evidenti matul ir-reċessjoni tal-2009, id-defiċit fid-dħul tal-fattur beda jiftaħ mill-ġdid, għalkemm għadu taħt il-livelli ta’ qabel il-kriżi. Iż-żewġ kwistjonijiet jissuġġerixxu li l-korrezzjoni esterna hija parzjalment ċiklika. It-tnaqqis fl-ingranaġġ huwa meħtieġ sabiex jiġu korretti l-iżbilanċi l-aktat fis-settur tal-familji. Waqt li dan kien qed iseħħ, it-tnaqqis rapidu fil-kreditu tal-kumpaniji, fl-isfond ta’ inċertezza politika u piżijiet żejda fuq is-settur finanzjarju, ikkontribwixxa għal rati storikament baxxi ta’ investiment, li min-naħa tagħhom naqqsu l-potenzjal ta’ tkabbir tal-pajjiż. L-investimenti huma mistennija li jonqsu aktar fl-2012 u huma biss imbassra li jistabbilizzaw fis-snin li ġejjin. Id-dejn tal-gvern li naqas xi ftit iżda li għadu sostanzjali, flimkien ma’ politiki b'impatt negattiv fuq l-ambjent kummerċjali, jimplikaw aktar vulnerabbiltajiet, riflessi wkoll fl-ispiża ta’ finanzjament relattivament għolja kemm għas-settur pubbliku kif ukoll dak privat. Iż-żieda fir-rata tal-qgħad tista’ tkun inqas ta’ tħassib minn kemm tissuġġerixxi d-dejta, minħabba li tirrifletti l-aktar rata akbar ta’ parteċipazzjoni hekk kif il-qgħad reġa’ lura għal-livelli ta’ qabel il-kriżi. F’Novembru tal-2011, il-gvern talab formalment negozjati li jwasslu għal għajnuna finanzjarja prekwazjonali. Madankollu, dawn in-negozjati ma avvanzawx wisq. Globalment, il-Kummissjoni taraha utli li, anki meta titqies l-identifikazzjoni ta' żbilanċ serju ħafna f'Mejju, biex teżamina aktar ir-riskji involuti u l-progress fit-taħlil tal-iżbilanċi b'analiżi approfondita. Malta Fis-serje preċedenti tal-MIP, Malta ma kinitx identifikata li kellha xi żbilanċi. Fit-tabella ta' valutazzjoni, għadd ta' indikaturi huma ogħla mil-limiti indikattivi tagħhom, l-iktar id-dejn tas-setturp rivat, il-bilanċ tal-kont kurrenti u d-dejn tal-gvern. Id-dejn tas-settur privat qabeż il-200% tal-PDG, li prinċipalment jirrifletti tkabbir għoli tal-kreditu lil korporazzjonijiet mhux finanzjarji matul is-snin ta’ prosperità. Madankollu, is-settur privat ma jidhirx li huwa ngranat iżżejjed bħalissa minħabba li l-familji u l-korporazzjonijiet għandhom assi finanzjarji mdaqqsa u l-istruttura tal-maturità tad-dejn hija relattivament favorevoli: madwar żewġ terzi tiegħu huwa fit-tul. Il-kont kurrenti irreġistra defiċits imdaqqsa f’dawn l-aħħar għaxar snin, iżda żviluppi reċenti jissuġġerixxu li korrezzjoni, riflessa wkoll f’kisbiet fis-sehem mis-suq tal-esportazzjoni, qiegħda ssir, minħabba tfaddil ogħla u żidiet aktar moderati fil-kost ta’ unità lavorattiva. Fis-snin li ġejjin, il-kont kurrenti huwa mistenni jibqa' f'bilanċ favorevoli żgħir u l-kost ta’ unità lavorattiva huwa mistenni li jikber b’rata qrib il-medja taż-żona tal-euro. Barra minn hekk, is-sostenibbiltà tal-pożizzjoni esterna ta’ Malta tgawdi minn pożizzjoni esterna netta ta’ kreditur u pożizzjoni pożittiva netta ta' investiment internazzjonali. Madankollu, minħabba d-daqs kbir tal-istokks, il-vulnerabbiltà ta’ din tal-aħħar għal żviluppi sfavorevoli teħtieġ li tiġi ssorveljata mill-qrib. Is-settur finanzjarju huwa kbir ħafna meta mqabbel mal-ekonomija domestika, b’passiv totali qrib id-900% tal-PDG fl-2011. Ir-rata ta’ tkabbir tar-responsabbiltajiet finanzjarji totali qabżet il-limitu indikattiv diversi drabi fl-aħħar deċennju u bħala riżultat it-tkabbir akkumulat fl-2011 jaqbeż b’mod sinfikanti l-medja għaż-żona tal-euro. Ir-riskji ta’ rikorrenzi ta’ reazzjonijiet negattivi jidhru li huma limitati minħabba l-fatt li parti sinifikanti ta’ dawn l-influssi kienu lejn banek b’orjentazzjoni internazzjonali li għandhom espożizzjoni żgħira ħafna għall-ekonomija domestika. Madankollu, fil-kundizzjonijiet ekonomiċi attwali li sejrin lura, is-sorveljanza mill-qrib tas-sistema bankarja domestika hija ġġustifikata minħabba l-espożizzjoni għolja tagħha għas-suq tad-djar, li ra tkabbir dinamiku ħafna fil-prezzijiet segwit minn korrezzjoni relattivament limitata matul l-aħħar għaxar snin, u l-livell baxx ta’ dispożizzjonijet għal telf minn indeboliment tas-self. Kumplesivament il-Kummissjoni taraha utli li teżamina aktar ir-riskji involuti b'analiżi approfindta biex tivvaluta jekk jeżitix żbilanċ. Il-Pajjiżi l-Baxxi: Fis-serje preċedenti tal-MIP, il-Pajjiżi l-Baxxi ma kinux identifikati li kellhom xi żbilanċ. Fl-istess ħin, kif ġie diskuss fl-aħħar previżjonijiet tal-Kummissjoni, kien hemm deterjorament fil-prospetti tat-tkabbir marbutin mad-domanda domestika. Fit-tabella ta' valutazzjoni aġġornata, għadd ta' indikaturi huma ogħla mil-limiti indikattivi tagħhom, l-iktar il-bilanċ favorevoli fil-kont kurrenti, is-sehem mis-suq tal-esportazzjonijiet, id-dejn tas-settur pubbliku u d-dejn ġenerali tal-gvern. Min-naħa esterna, bilanċi favorevoli persistentement kbar tal-kont kurrenti, ferm ogħla mil-limitu indikattiv, huwa primarjament ikkawżat mill-bilanċ fil-kummerċ, inklużi esportazzjonijiet ta’ gass netti pożittivi. Il-bilanċi pożittivi qegħdin ukoll ikunu dejjem aktar attribwiti għal żieda fil-bilanċ pożittiv fuq il-kummerċ fis-servizzi u żieda fid-dħul minn investiment dirett barrani, għalkemm il-Pajjiżi l-Baxxi tilfu sehem mis-suq tal-esportazzjoni lil hinn mil-limitu indikattiv. Dan jirrifletti, b’mod partikolari, ix-xejra pożittiva fil-qligħ riċevut minn barra, li ta spinta lit-tfaddil ta’ korporazzjonijiet mhux finanzjarji. B’reazzjoni għal dawn it-tendenzi, il-pożizzjoni netta ta' investiment internazzjonali Olandiża tjiebet konsiderevolment f’dawn l-aħħar snin. Fil-futur, it-tbassir disponibbli jindika żieda oħra fil-bilanċ pożittiv tal-kont kurrenti għal kważi 10 fil-mija tal-PDG. Telf moderat fil-kompetittività ta’ oġġetti u servizzi prodotti lokalment ġie ġeneralment ikkompensat mid-dinamiżmu tal-esportazzjonijiet mill-ġdid. It-telf globali fis-sehem mis-suq tal-esportazzjoni kien żgħir. L-indikatur tal-kost ta' unità lavorattiva huwa inqas mil-limitu u l-kost tal-unità lavorattiva huwa previst li ser jikber b'mod lineari mal-medja taż-żona tal-euro fil-perjodu qasir. Ir-riskji għall-ekonomija fil-Pajjiżi l-Baxxi huma marbuta l-aktar mas-suq tad-djar u dejn għoli tal-familji privati, u b’riżultat ta’ dan l-indikatur tad-dejn tas-settur privat huwa ogħla mil-limitu indikattiv b’mod notevoli. Għalkemm il-familji għandhom pożizzjoni netta qawwija ta’ assi finanzjarji, il-proporzjon tad-dejn mal-assi qed ikompli jikber u dan huwa sors ta’ riskju għall-karti tal-bilanċ tal-familji. Id-dejn għoli ta’ ipoteki tad-djar privati relattiv għad-dħul disponibbli tagħhom huwa prinċipalment dovut għal inċentivi fit-taxxi, li għal ħafna snin ħeġġiġhom jieħdu ipoteki kbar, u innovazzjonijiet finanzjarji li tawhom aċċess aktar faċli għall-kreditu. Dan ikkontribwixxa għaż-żieda fil-prezzijiet tad-djar. Madankollu, minn meta bdiet il-kriżi, il-prezzijiet tad-djar bdew jonqsu. It-tnaqqis kiber fl-aħħar sena u l-waqgħa x’aktarx li tissokta għal xi żmien. Għalkemm il-gvern li jmiss qabel li jittieħdu miżuri ta’ riforma, is-sitwazzjoni tas-suq tad-djar hija mistennija tibqa' sfavorevoli sakemm il-prospetti ekonomiċi jibqgħu oskurati. Dan għandu impatt fuq l-ekonomija reali permezz tal-effetti tal-ġid u tal-kunfidenza u wkoll, b’mod indirett, fuq is-settur finanzjarju, u dan jimplika li r-riskji involuti għandhom ikunu ssorveljati mill-qrib. Kumplesivament il-Kummissjoni taraha utli li teżamina aktar ir-riskji involuti b'analiżi approfindta biex tivvaluta jekk jeżitix żbilanċ. L-Awstrija: Fis-serje preċedenti tal-MIP, l-Awstrija ma kinitx identifikata li kellha xi żbilanċ. Fit-tabella ta' valutazzjoni aġġornata, għadd ta' indikaturi qegħdni jiksru l-limiti indikattivi tagħhom, l-iktar il-bidla fis-sehem tas-suq tal-esportazzjoni, id-dejn tas-settur privat u d-dejn ġenerali tal-gvern. Is-sehem mis-suq tal-esportazzjoni globali tal-Awstrija niżel bi 11½% fl-2006-11, iżda t-telf tas-sehem mis-suq jidher li waqaf fl-2011. L-indikaturi tar-rata tal-kambju reali effettiva u tal-kost tal-unità lavorattiva ma jindikawx li hemm xi problemi bil-kompetittività marbuta mal-prezzijiet u tal-ispiża u t-tkabbir tal-kost tal-unità lavorattiva huwa mistenni li jibqa’ ferm taħt il-limitu indikattiv fil-perjodu tal-2012-2014. L-Awstrija żammet pożizzjoni b’saħħitha f’termini ta’ produttività assoluta (PDG bl-użu tal-PPS għal kull persuna impjegata) kif ukoll fl-esportazzjonijiet għal kull persuna impjegata. Madankollu, tidjiq reċenti tal-bilanċ pożittiv tal-kont kurrenti seħħ kemmxejn f’daqqa fl-2010-11 hekk kif l-esportazzjonijiet baqgħu taħt il-livelli tagħha ta’ qabel il-kriżi. Din hija twissija kontra apprezzament ottimist wisq tas-sitwazzjoni u jista’ jkun qed jindika l-ħtieġa li titjieb il-kapaċità tal-ekonomija Awstrijaka għall-innovazzjoni u d-diversifikazzjoni. Fil-futur, il-bilanċ pożittiv huwa mistenni li jibqa’ solidu hekk kif l-esportazzjonijiet netti jerġgħu jissaħħu gradwalment. Barra minn hekk, id-dejn tal-gvern huwa għoli b'72.3% tal-PDG. Għalkemm il-pajjiż jidher li jinsab fit-triq it-tajba f’dak li jirrigwarda l-korrezzjoni tad-defiċit eċċessiv, il-proporzjon tad-dejn mhuwiex previst li jonqos qabel l-2014 u ser ikun jeħtieġ sforz fiskali sostnut. Għalkemm irażżan ir-riskju ta’ rikorrenzi ta’ reazzjonijiet negattivi bejn il-gvern u s-settur finanzjarju, il-proċess ta’ ristrutturar tal-banek nazzjonalizzati għadu soġġett għal ċertu grad ta’ riskju ta’ dewmien. Id-dejn tas-settur privat iċċaqlaq xi ftit ’il fuq mil-limitu indikattiv fl-2010 wara akkumulazzjoni sostnuta ta’ obbligi tal-kumpaniji tul bosta snin. Fl-2011, l-obbligi finanzjarji tal-familji kif ukoll tal-korporazzjonijiet kiber aktar bil-mod mill-PDG. It-tkabbir tal-kreditu tas-settur privat naqas gradwalment matul l-2011, u kompla jonqos fl-2012, peress li s-self mill-korporazzjonijiet u mill-familji kien imrażżan. Minn naħa waħda, il-korporazzjonijiet akkumulaw fondi proprji abbundanti, min-naħa l-oħra l-investiment u d-domanda tal-konsumatur naqqsu r-ritmu. Għaldaqstant, il-proporzjon tad-dejn fl-2011 kien biss marġinalment ogħla mil-limitu, b’160.7% tal-PDG u aktarx li jkompli jinżel hekk kif id-domanda ta’ kreditu tibqa’ dgħajfa. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. Il-Polonja: Fis-serje preċedenti tal-MIP, il-Polonja ma kinitx identifikata li kellha xi żbilanċi. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi tagħhom, l-iktar il-bilanċ tal-kont kurrenti u l-pożizjoni netta ta' investiment internazzjonali. Id-defiċit tal-kont kurrenti, li huwa ftit aktar mil-limitu, essenzjalment kien iffinanzjat permezz ta’ influssi relattivament stabbli ta’ fondi tal-investiment dirett barrani u tal-UE, li jappoġġjaw l-espansjoni ta’ manifattura għall-esportazzjoni u l-iżvilupp ta’ netwerk ta’ infrastruttura moderna tat-trasport. Barra minn hekk, id-defiċit fil-kont kurrenti huwa mistenni li jonqos gradwalment fil-futur qrib b’riżultat ta’ domanda domestika dgħajfa li twassal għal trażżin tal-importazzjoni u kompetittività mtejba tal-ispiża. Filwaqt li l-pożizzjoni tal-investiment internazzjonali nett hija ogħla mil-limitu, id-dejn estern nett huwa aktar limitat, għalkemm dipendenza dejjem tikber tas-sovran fuq id-detenturi barranin tad-dejn tista’ tkun sors ta’ riskju. Kien hemm telf limitat fil-kompetittività marbuta mal-prezzijiet fl-2006-8, ikkawżat minn apprezzament fir-rata nominali tal-kambju, iżda t-tendenza nqalbet kemxejn mill-2009, hekk kif iż-żieda fl-istmerrija tar-riskju globali amplifikat il-volatilità u wasslet għad-deprezzament tal-munita lokali. Minkejja dan it-telf, il-Polonja rat qligħ kbir, għalkemm dan qed jonqos, fis-sehem mis-suq tal-esportazzjoni u żidiet ikkontrollati fil-kost nominali ta’ unità lavorattiva, li huma mistennija jkomplu jimmoderaw hekk kif is-sitwazzjoni tas-suq tax-xogħol tmur għall-agħar. Barra minn hekk, is-sehem ta’ dejn privat fil-PDG baqa’ moderat, minkejja tkabbir imdaqqas tal-kreditu fl-2006-9. Fil-passat, proporzjon sinifikanti ta’ self ġdid, speċjalment ipoteki, kienu jkunu f’muniti barranin, li żied ir-riskji għall-istabilità tas-settur bankarju u dak domestiku, b’mod speċjali matul il-perjodu reċenti ta’ volatilità intensifikata u deprezzament tal-munita. Madankollu, it-tkabbir ġenerali tal-kreditu naqas b’mod konsiderevoli u l-provvista ta’ self ġdid f’muniti barranin naqas drastikament fl-2010-2. Il-prezzijiet tad-djar bdew jaqgħu kontinwament mill-2008, għalkemm b’ritmu moderat, u r-riperkussjonjiet fuq is-settur finanzjarju kienu ġestibbli, b’self mhux produttiv li joriġina l-aktar mis-settur korporattiv u l-kreditu għall-konsum. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. Is-Slovenja: F’Mejju 2012, il-Kummissjoni kkonkludiet li s-Slovenja kien qed ikollha żbilanċi makroekonomiċi serji, b’mod partikolari fir-rigward ta’ żviluppi marbuta mat-tnaqqis fl-ingranaġġ tas-settur korporattiv, l-istabilità bankarja u sa ċertu punt ukoll il-kompetittività esterna. Sadanittant is-Slovenja għamlet xi progress bir-rikapitalizzazzjonijiet tal-banek u l-konsolidazzjoni fiskali iżda s-sitwazzjoni għadha fraġli. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi tagħhom, l-iktar il-pożizzjoni netta ta' investiment internazzjonali u din is-sena, il-bidliet fis-sehem mis-suq tal-esportazzjoni wkoll. Min-naħa esterna, il-pożizzjoni netta ta' investiment internazzjonali għadha ogħla iżda qrib il-limitu indikattiv. Fin-nuqqas ta’ kwalunkwe bidla ta’ valutazzjoni kbira, iż-żieda pproġettata fil-bilanċ pożittiv tal-kont kurrenti għandha t-tendenza li tnaqqas dan l-iżbilanċ. L-indikatur tal-kost ta’ unità lavorattiva m’għadux ogħla mil-limitu indikattiv, b’riżultat ta’ stabilità kontinwa ta’ pagi nominali flimkien ma’ tkabbir kontinwu tal-produttività fix-xogħol u din it-tendenza hija mistennija tkompli. Fl-istess waqt, l-indikatur għal telf fis-sehem fis-suq tal-esportazzjoni mexa marġinalment għal ftit ogħla mil-limitu. Madankollu, is-Slovenja hija aktar vulnerabbli minn kemm dawn l-indikaturi jistgħu jindikaw, minħabba r-riskji sinifikanti li joħorġu mis-sistema bankarja u d-diffikultajiet tal-proċess ta’ tnaqqis tal-ingranaġġ kontinwu, li mhumiex kompletament maqbuda fit-tnaqqis żgħir fl-indikatur il-ġdid dwar l-obbligi tas-settur finanzjarju. Is-settur tal-kostruzzjoni naqas għal frazzjoni tad-daqs tiegħu ta’ qabel il-kriżi, iżda l-prezzijiet għolja tad-djar u l-volumi baxxi ta’ tranżazzjonijiet jissuġġerixxu li s-suq tad-djar għadu mhux ikklerjat. Dan jista’ jimplika aktar aġġustamenti potenzjali, b’mod partikolari fir-rigward tal-valutazzjonijiet kollaterali. Il-korporazzjonijiet mhux finanzjarji baqgħu ingranati żżejjed u s-self problematiku f’dawn is-segmenti qegħdin ikomplu jtaqqlu s-settur bankarju. Fl-aħħar nett, f’kuntest ta’ stress akbar ta’ finanzjament sovran, id-diffikultajiet fl-implimentar effettiv tar-riformi huma sors kostanti ta’ vulnerabbiltà. Globalment, il-Kummissjoni taraha utli li, anki meta titqies l-identifikazzjoni ta' żbilanċ serju ħafna f'Mejju, biex teżamina aktar ir-riskji involuti u l-progress fit-taħlil tal-iżbilanċi b'analiżi approfondita. Is-Slovakkja: Fis-serje preċedenti tal-MIP, is-Slovakkja ma kinitx identifikata li kellha xi żbilanċi. Fit-tabella ta' valutazzjoni aġġornata, uħud mill-indikaturi huma ogħla mil-limiti indikattivi, l-iktar il-pożizzjoni netta ta' investiment internazzjonali u r-rata tal-qgħad. Fl-2011, il-pożizzjoni netta ta' investiment internazzjonali irreġistrat titjib marġinali, iżda l-parti l-kbira tal-obbligi esterni huma fi strumenti mhux tad-dejn (b’mod partikolari l-investiment dirett barrani, li kien dirett l-aktar lejn l-industriji orjentati lejn l-esportazzjoni). Pożizzjoni mtejba fuq il-bilanċi tal-oġġetti u s-servizzi u fluss akbar ta’ dħul ikkontribwixxew għal bilanċ stabbli tal-kont kurrenti mill-2009. Minħabba tkabbir qawwi fl-esportazzjoni tal-manifattura, il-bilanċ tal-kummerċ u l-kont kurrenti huma mistennija li jitjiebu mill-2012 ’il quddiem. L-indikaturi għar-rata tal-kambju reali effettiva u l-kost ta’ unità lavorattiva nominali issa jinsabu taħt il-limitu rispettiv tagħhom, hekk kif l-impatt tal-apprezzament nominali qawwi ta’ qabel l-adozzjoni tal-Euro u l-waqgħa fil-produttività fl-2009 ikkawżata mir-reċessjoni qiegħed jgħib. Bil-qgħad mistenni li jibqa’ ferm ogħla mil-livell ta’ qabel il-kriżi fis-snin li ġejjin, il-pressjoni fuq il-pagi hija għaldaqstant mistennija li tibqa’ kkontrollata. L-iżvilupp relattivament favorevoli kontinwu tal-indikaturi tal-kompetittività huwa rifless ukoll f’żieda kontinwa fil-produttività fix-xogħol u s-sehem mis-suq tal-esportazzjoni. Is-settur bankarju li fil-parti l-kbira għandu proprjetarji barranin evita espansjoni qawwija fis-self, u dan iffranka lis-Slovakkja milli jkollha tkabbir eċċessiv tal-kreditu, u għen sabiex iżomm id-dejn pubbliku u privat relattivament taħt kontroll. Madankollu, il-proporzjon tad-dejn pubbliku żdied b’mod notevoli f’dawn l-aħħar snin. Ir-rata tal-qgħad – ferm ogħla mil-limitu – għadha waħda mill-aktar problemi strutturali urġenti li qegħdin jagħfsu fuq l-ekonomija domestika. Qgħad għoli persistenti jirrifletti nuqqas ta’ titjib fis-suq tax-xogħol minn meta bdiet il-kriżi u l-persistenza ta' disparitajiet reġjonali kbar fit-tkabbir ekonomiku u fl-impjiegi. Globalment, il-Kummissjoni f'dan l-istadju mhix sejra twettaq aktar analiżi approfondita fil-każ tal-MIP. Il-Finlandja: F’Mejju 2012, il-Kummissjoni kkonkludiet li l-Finlandja kellha żbilanċi makroekonomiċi, b’mod partikolari fir-rigward ta’ żviluppi marbuta mal-kompetittività. Għadd ta' indikaturi tat-tabella ta' valutazzjoni huma ogħla mil-livelli indikattivi, l-iktar il-bidliet fis-sehem mis-suq tal-esportazzjoni, il-kost nominali ta' unità lavorattiva, id-dejn tas-settur privat u r-rata ta' tkabbir tal-obbligazzjonijiet tas-settur finanzjarju. Min-naħa esterna, il-problemi tal-kompetittività għadhom jippersistu, bil-Finlandja tkompli tesperjenza telf kbir tas-sehem mis-suq tal-esportazzjoni, għalkemm b’ritmu aktar baxx meta mqabbla mal-waqgħat kbar fl-2009-10. Qabel l-2009 kien hemm telf annwali żgħir fis-sehem mis-suq tal-esportazzjoni tal-Finlandja, u xi kultant ifeġġu xi gwadanni żgħar fin-nofs. Madankollu, fl-2009-2010, ġie rreġistrat telf kbir u fl-2011, kien hemm iktar telf, għad li kien iktar kajman. It-tnaqqis fl-ishma fis-suq tal-esportazzjoni jirrifletti parzjalment l-isfidi relatati mal-fatturi ta' kompetittività mhux marbuta mal-prezzijiet u t-tnaqqis fl-esportazzjonijiet tas-settur tal-elettronika. Din l-evoluzzjoni kienet akkumpanjata minn żieda fil-kost ta’ unità lavorattiva nominali u ċaqliq gradwali minn bilanċ pożittiv għal defiċit żgħir fil-kont kurrenti fl-2011. Il-kost ta’ unità lavorattiva huwa previst li jkompli jikber aktar mill-medja taż-żona tal-Euro u d-defiċit tal-kont kurrenti huwa mistenni li jibqa’ u jikber xi ftit. Min-naħa interna, l-ekonomija tidher iktar ibbilanċjata mis-sena l-oħra: id-dejn tas-settur privat (ta’ korporazzjonijiet mhux finanzjarji) qed jonqos iżda għadu ogħla mil-limitu. Is-settur korporattiv mhux finanzjarju beda jnaqqas mill-ingranaġġ, il-familji huma mistennija li jibdew inaqqsu xi ftit mill-ingranaġġ fl-2013. Sadanittant il-prezzijiet reali tad-djar, li kibru ogħla mil-limitu indikattiv fl-2010, minflok naqsu kemmxejn fl-2011, li jappoġġja l-valutazzjoni tar-reviżjoni fil-fond preċedenti li kien hemm riskju limitat ta’ bilanċ pożittiv fis-suq tad-djar. Is-settur finanzjarju baqa’ b’saħħtu b’pożizzjonijiet ta’ solvenza solidi filwaqt li l-likwidità tista’ titjieb. Kien hemm tkabbir qawwi fl-obbligazzjonijiet finanzjarji tas-settur finanzjarju, iżda parti kbira mir-rata ta’ tkabbir hija dovuta għad-deċiżjoni ta’ istituzzjoni finanzjarja waħda li tiċċentralizza d-derivattivi tagħha fis-sussidjarja Finlandiża. Globalment, il-Kummissjoni tarah utli, anki billi tqis l-identifikazzjoni ta' żbilanċ f'Mejju, li teżamina aktar il-persitenza tal-iżbilanċi jew it-taħlil tagħhom. L-Isvezja: F’Mejju 2012, il-Kummissjoni kkonkludiet li l-Isvezja kellha żbilanċi makorekonomiċi, b’mod partikolari fir-rigward ta’ żviluppi relatati mad-dejn tas-settur privat u s-suq tad-djar. Fit-tabella ta' valutazzjoni aġġornata, għadd ta' indikaturi huma ogħla mil-limiti indikattivi tagħhom, l-iktar il-bilanċ favorevoli fil-kont kurrenti, il-bidla fis-sehem mis-suq tal-esportazzjoni u d-dejn tas-settur privat. Il-bilanċ forevoli tal-kont kurrenti ilu sejjer lura sa mill-2007 u huwa mistenni li jonqos aktar fuq perjodu medju. Il-bilanċ favorevoli qawwi jirrifletti regoli fiskali ambizzjużi u tfaddil għoli mill-familji marbut mal-pensjoni, aktar milli politiki li artifiċjalment irażżnu d-domanda domestika. It-telf notevoli fis-sehem mis-suq tal-esportazzjoni fl-2005-9 naqas konsiderevolment fl-2010-11. Dan it-telf ma jidhirx li ġej minn żviluppi sfavorevoli domestiċi fil-prezzijiet u l-ispejjeż, minħabba li l-prezzijiet u l-kost ta’ unità lavorattiva kienu qegħdin jikbru aktar bil-mod milli fl-imsieħba kummerċjali ewlenin tal-pajjiż, u fir-rigward ta' Stati Membri oħrajn, it-telf jirrifletti pjuttost l-integrazzjoni ta’ ekonomiji li qegħdin jikbru malajr fis-suq globali. Fil-futur, il-kost ta' unità lavorattiva huwa mistenni jikber b'mod moderat. Min-naħa interna, il-livell għoli ta’ dejn privat jistħoqqlu attenzjoni u huwa ferm ogħla mil-limitu. Id-dejn tal-korporazzjonijiet aġġusta kemmxejn fl-2009-11, iżda għadu għoli anki jekk wieħed jeskludi s-self bejn il-kumpaniji. Il-livell ta’ dejn tal-familji jimplika, minkejja xi fatturi mitiganti, riskju għoli għall-istabilità makroekonomika billi jagħmel il-karti tal-bilanċ tal-familji aktar sensittivi għal xokkijiet negattivi. Għalkemm il-prezzijiet tad-djar saru stabbli fl-2011 u r-reviżjoni fil-fond tal-2012 ma identifikat l-ebda nuqqas ta’ allinjament sinfikanti fil-prezzijiet tad-djar, iż-żidiet preċedenti fil-prezzijiet tad-djar jeħtieġu l-kawtela. Is-suq tad-djar għadu suxxettibbli għal żvilupp żbilanċjat minħabba politiki li għandhom tendenza li joħolqu pressjoni ’l fuq fuq il-prezzijiet u jikkontribwixxi għal akkumulazzjoni ta’ dejn tal-familji. Minkejja l-livell għoli ta’ dejn privat, ir-riskji għall-banek huma limitati mill-kapitalizzazzjoni għolja u r-riżervi ta’ likwidità tagħhom, il-kapaċità tajba ta’ servizzjar tad-dejn tal-kumpaniji u tal-familji, u perjodu twil ta’ rati awtomatiċi baxxi ħafna. Min-naħa l-oħra, il-livell għoli ta’ dejn privat jagħmel lill-banek Svediżi aktar vulnerabbli għal telf possibbli fil-kunfidenza tal-investituri fil-każ ta’ waqgħa akbar fil-prezzijiet tad-djar. Fi żmien qasir sa medju, id-dejn privat mal-PDG u l-prezzijiet nominali tad-djar x’aktarx li jibqgħu ġeneralment stabbli fid-dawl tat-tnaqqis fil-kreditu lill-familji u lill-korporazzjonijiet u l-azzjoni politika reċenti fis-suq tad-djar. Globalment, il-Kummissjoni tarah utli, anki billi tqis l-identifikazzjoni ta' żbilanċ f'Mejju, li teżamina aktar il-persitenza tal-iżbilanċi jew it-taħlil tagħhom. Ir-Renju Unit: F’Mejju 2012, il-Kummissjoni kkonkludiet li r-Renju Unit kien qed ikollu żbilanċi makroekonomiċi, b’mod partikolari fir-rigward ta’ żviluppi relatati mad-dejn tal-familji, is-suq tad-djar u sa ċertu punt ukoll il-kompetittività esterna. Fit-tabella ta' valutazzjoni aġġornata, għadd ta' indikaturi huma ogħla mil-livelli indikattivi tagħhom, l-iktar il-bidla fis-sehem tas-suq tal-esportazzjoni, id-dejn ġenerali tal-gvern u d-dejn tas-settur privat. Min-naħa esterna, is-sehem fis-suq tal-esportazzjoni ra telf kbir fl-2007-8, u dan għolla l-indikatur ferm lil hinn mil-limitu, iżda baqa’ ġeneralment stabbli fl-2011. Id-defiċit fil-kont kurrenti kien ta’ 1.9 fil-mija tal-PDG fl-2011, li kkontribwixxa sabiex iżomm l-indikatur fil-limitu. Madankollu, il-bilanċ tal-kont kurrenti aktarx li jmur lura fl-2012 minħabba riżultati kummerċjali netti dgħajfa aktar milli mistenni fl-2012, min-naħa tagħhom ikkawżati minn domanda esterna dgħajfa u importazzjonijiet sorprendentement enerġetiċi. Madankollu, fis-snin li ġejjin id-defiċit huwa mistenni li jonqos hekk kif l-ekonomija tkompli tibbilanċja bil-mod mill-ġdid lejn l-esportazzjonijiet netti, għalkemm b’defiċit kummerċjali notevoli u persistenti tal-oġġetti. Ir-Renju Unit għadu jiltaqa' ma' sfidi strutturali importanti fit-titjib tal-prestazzjoni kummerċjali tiegħu. Dawn jinkludu l-ħtieġa li tingħata imbuttatura lill-produttività u l-kompetittività mhux marbuta mal-prezzijiet fis-settur tal-produzzjoni tal-oġġetti, iż-żamma tad-dinamiżmu ta’ qabel il-kriżi fl-esportazzjonijiet tas-servizzi u l-kontinwazzjoni tal-orjentazzjoni mill-ġdid tal-esportazzjonijiet lejn swieq li qegħdin jikbru malajr. Il-pożizzjoni esterna netta tar-Renju Unit hija xi ftit negattiva iżda sostenibbli, bil-pożizzjoni netta ta' investiment internazzjonali titjieb fl-2011. Fir-rigward tad-dimensjoni interna, il-familji komplew inaqqsu gradwalment mill-ingranaġġ hekk kif l-attività tas-suq tad-djar baqgħet batuta u l-kreditu lis-settur privat baqa’ anemiku. Madankollu, id-dejn tas-settur privat għadu konsiderevolment ogħla mill-limitu tal-indikatur. It-tnaqqis fl-ingranaġġ jista’ jitlef mir-ritmu tiegħu jekk l-ekonomija tirkupra peress li provvista fqira ta’ proprjetà tfisser li l-prezzijiet tad-djar aktarx li jibqgħu għoljin fuq żmien medju, u d-dejn tal-ipoteki jista’ jerġa’ jitla’ ladarba jitjiebu l-kundizzjonijiet ta’ kreditu. Inkella, kieku l-prezzijiet tad-djar kellhom jonqsu sewwa, dan jista’ jolqot l-infiq tal-konsumatur u joħloq riskji għal min isellef Il-livell għoli u dejjem jiżdied ta’ dejn tal-gvern għadu ta’ tħassib, u għalkemm id-defiċit tal-gvern għadu mbassar li jaqa’ gradwalment, il-progress fil-konsolidazzjoni fiskali naqas f’kuntest ta’ tkabbir ekonomiku dgħajjef. Fl-aħħar nett, it-tiswijiet kontinwi fil-karta tal-bilanċ fis-settur finanzjarju– li huwa fost dawk li l-aktar naqqsu l-ingranaġġ fl-UE - ifissru li l-obbligi bankarji m’humiex mistennija li jespandu malajr, għalkemm l-iskarsezza ta’ kreditu min-naħa tagħha qiegħda trażżan it-tkabbir ekonomiku u għalhekk il-progress fil-konsolidazzjoni fiskali. Globalment, il-Kummissjoni tarah utli, anki billi tqis l-identifikazzjoni ta' żbilanċ f'Mejju, li teżamina aktar il-persitenza tal-iżbilanċi jew it-taħlil tagħhom. 4. Konklużjonijiet L-iżbilanċi makroekonomiċi bħad-defiċits esterni u bilanċi favorevoli kbar u persistenti, telf fil-kompetittività, u l-akkumulazzjoni ta’ dejn privat u pubbliku kkontribwixxew sabiex il-kriżi tmur għall-agħar. It-tieni implimentazzjoni tal-Proċedura ta’ Żbilanċ Makroekonomiku isseħħ fl-isfond ta’ tensjonijiet finanzjarji, inċertezza u prospetti ta' tkabbir baxxi kontinwi. Is-soluzzjoni tal-iżbilanċi ssawwar il-pajsaġġ ekonomiku. L-Istati Membri qegħdin ikomplu jadattaw għall-impatt tal-kriżi, għalkemm l-isfidi u l-effetti mifruxin individwali tagħhom ivarjaw f’dak li jirrigwarda l-ambitu u s-severità. Kif jispjega l-Istħarriġ Annwali tal-Kummissjoni dwar it-Tkabbir[7], minbarra l-korrezzjoni tal-iżbilanċi sinifikanti li akkumulaw matul is-snin preċedenti, l-Unjoni u l-Istati Membri qegħdin ukoll jittrattaw l-isfidi interkonnessi tal-indirizzar ta’ tkabbir baxx u qgħad kbir, l-iżgurar ta’ finanzi pubbliċi sostenibbli u r-restawr tal-istabilità tas-sistema finanzjarja. Suq Uniku li jaħdem sew jikkontribwixxi wkoll sabiex jitijeb il-potenzjal tat-tkabbir u sabiex tinstab soluzzjoni għall-iżbilanċi[8]. F’bosta Stati Membri qed iseħħ l-aġġustament tal-iżbilanċi makroekonomiċi, b’mod speċjali f’dawk li kellhom defiċits esterni għoljin u żbilanċi kbar fil-karti tal-bilanċ tal-familji u/jew tal-korporazzjonijiet u fis-setturi pubbliċi tagħhom. Dan il-proċess għad fadallu biex jintemm, u wassal għal żieda sinifikanti fil-livelli tal-qgħad u tnaqqis fil-livell tal-attività ekonomika fuq żmien qasir f’għadd ta’ Stati Membri. Fis-serje preċedenti, il-Kummissjoni identifikat tnax-il Stat Membru li jeħtieġu analiżi fil-fond[9] u f’dawn il-każijiet kollha ġiet ikkonfermata l-eżistenza ta’ żbilanċi taħt il-fergħa preventiva tal-MIP. L-approċċ wiesa’ li ttieħed kien jirrifletti l-fatt li s-sena l-oħra kienet l-ewwel applikazzjoni ta’ sorveljanza taħt din il-proċedura u li, għaldaqstant, huwa kellu wkoll ikopri l-aġġustament ta’ żbilanċi akkumulati qabel. Xi Stati Membri jeħtieġu li jikkoreġu l-iżbilanċi akkumulati kemm fuq in-naħa interna kif ukoll dik esterna. Sejrin ikollhom inaqqsu l-livelli għolja ta’ dejn ġenerali u jiksbu mill-ġdid il-kompetittività sabiex itejbu l-prospetti ta’ tkabbir tagħhom u l-prestazzjoni tal-esportazzjoni. Analiżi fil-fond tgħin sabiex jiġu evalwati l-motivaturi tal-produttività, tal-kompetittività u tal-iżviluppi kummerċjali kif ukoll l-implikazzjonijiet tal-livell akkumulat ta’ dejn u l-grad ta’ żbilanċi relatati f’bosta Stati Membri. Ċerti pajjiżi qegħdin ikollhom aġġustament rapidu parzjalment dovut għall-effetti ta’ rkupru u dawn l-iżvilupp wkoll jeħtieġu eżami aktar mill-qrib. Minħabba l-konklużjonijiet ta’ Mejju 2012 dwar l-eżistenza ta’ żbilanċi makroekonomiċi, u t-tabella ta’ valutazzjoni aġġornata, il-Kummissjoni tqis li hemm bżonn li ssir analiżi aktar dettaljata tal-iżviluppi fl-akkumulazzjoni u s-soluzzjoni tal-iżbilanċi u r-riskji relatati f’14-il Stat Membru: il-Belġju, il-Bulgarja, id-Danimarka, Spanja, Franza, l-Italja, Ċipru, l-Ungerija, Malta, il-Pajjiżi Baxxi, is-Slovenja, il-Finlandja, l-Isvezja u r-Renju Unit. .Il-pajjiżi li bħalissa qegħdin jimplimentaw programm ta’ riformi nnegozjati mal-Kummissjoni u appoġġjati minn assistenza finanzjarja esterna diġà jinsabu taħt sorveljanza ekonomika mtejba, u għaldaqstant, is-sitwazzjoni u l-politiki ekonomiċi tagħhom mhumiex eżaminati skont l-MIP. Dan jikkonċerna lill-Greċja, lill-Irlanda, lill-Portugall u lir-Rumanija. L-14-il Stat Membru li għalihom il-Kummissjoni beħsiebha tniedi reviżjoni fil-fond għandhom sfidi differenti u riskji potenzjali inklużi effetti mifruxin. Ir-reviżjonijiet fil-fond sejrin jikkontribwixxu għall-evalwazzjoni tar-riskji involuti, liema minn dawn l-Istati Membri għandhom żbilanċi jew żbilanċi eċċessivi, u l-progress fis-soluzzjoni tal-iżbilanċi. Fil-kuntest ta’ sorveljanza multilaterali u f’konformità mal-Artikolu 3(4) tar-Regolament, il-Kummissjoni tistieden lill-Kunsill u lill-Grupp tal-Euro sabiex jiddiskutu dan ir-rapport. Il-Kummissjoni hija ħerqana wkoll għar-reazzjonijiet tal-Parlament Ewropew u ta’ partijiet interessati oħrajn. Wara li tikkunsidra dawn id-diskussjonijiet, il-Kummissjoni ser tibda tħejji r-reviżjonijiet fil-fond għall-Istati Membri kkonċernati. Anness 1: Id-definizzjonijiet u l-iżviluppi tat-tabella ta’ valutazzjoni tal-mekkaniżmu ta’ twissija It-tabella ta’ valutazzjoni tal-MIP hija stabbilita u trendiet pubblika mill-Kummissjoni skont l-Artikolu 4 tar-Regolament Nru 1176/2011. Fir-Rapport ta' Mekkaniżmu ta' Twissija ta’ Frar 2012 it-tabella ta’ valutazzjoni kienet tikkonsisti f’għaxar indikaturi li jkopru l-ambitu ta’ sorveljanza skont l-Artikolu 4(3) tar-Regolament[10]. Kif kien miftiehem qabel, għas-serje ta’ din is-sena żdied il-ħdax il-indikatur dwar ir-rata ta’ tkabbir tal-obbligi tas-settur finanzjarju marbut mat-tabella ta’ valutazzjoni[11]. Id-definizzjonijiet tal-għaxar indikaturi l-oħra ma nbidlux. Għalkemm l-ewwel annata tat-tabella ta’ valutazzjoni tal-MIP diġà skopriet għadd ta’ kwistjonijiet finanzjarji (bħall-fluss ta’ kreditu tas-settur privat, id-dejn tas-settur privat u d-dejn tas-settur pubbliku) il-Parlament Ewropew[12] u l-Kunsill[13] appoġġjaw l-intenzjoni tal-Kummissjoni li fit-tabella ta’ valutazzjoni żżid, fil-ħin għat-tieni serje tal-MIP, indikatur ieħor li għandu l-għan li jixtarr aħjar il-konnessjonijiet bejn l-ekonomija reali u s-settur finanzjarju[14]. Barra minn hekk il-BERS ipprovda l-kummenti u l-fehmiet tiegħu dwar id-disinn inizjali tat-tabella ta’ valutazzjoni kif ukoll dwar il-pjanijiet għal indikatur ieħor għas-settur finanzjarju[15]. It-tabella ta’ valutazzjoni għandha l-għan li tippermetti li issir identifikazzjoni bikrija taż-żewġ żbilanċi. Għal dan il-għan l-għażla ta’ indikaturi tiffoka fuq l-aktar dimensjonijiet rilevanti ta’ żbilanċi esterni u interni: hija tinkludi b’mod partikolari dejta dwar il-bilanċi fil-kont kurrenti, il-pożizzjonijiet netti ta’ investiment internazzjonali, ir-rati tal-kambju reali effettivi, s-sehem mis-suq tal-esportazzjoni, kif ukoll il-prezzjijiet tal-assi, inklużi d-djar, id-dejn pubbliku u privat, it-tkabbir tal-kreditu u l-qgħad. Il-limiti indikattivi ġew stabbiliti f’livelli prudenti bl-għan li jiġu evitati numri eċċessivi ta’ ‘allarmi foloz’ iżda li mhumiex issettjati b’mod daqshekk rigoruż li jidentifikaw biss problemi ladarba jkunu saru fissi[16]. Id-definizzjonijiet tal-indikaturi tat-tabella ta’ valutazzjoni huma murija fit-Tabella A1. It-Tabella A2 turi l-valuri tal-indikatur tat-tabella ta’ valutazzjoni aġġornata, u l-limiti indikattivi rispettivi. Il-valuri tal-indikaturi għas-snin preċedenti huma rrapportati fl-Anness dwar l-Istatistika mehmuż[17]. Il-partijiet ikkuluriti jindikaw fejn il-valur tal-indikatur jaqbeż il-limiti indikattivi. Dawn il-limiti huma l-istess għall-pajjiżi kollha (ħlief għall-indikaturi dwar ir-rati ta’ kambju reali effettivi u l-kost ta’ unità lavorattiva fejn inħarġet differenza bejn il-pajjiżi fiż-żona tal-euro u dawk li mhumiex fiż-żona tal-euro). Wieħed għandu jinnota li l-evalwazzjoni tikkunsidra wkoll l-aktar dejta reċenti, kif ukoll il-prospetti ekonomiċi fit-tbassir tal-ħarifa tal-Kummissjoni ppubblikat fis-7 ta’ Novembru 2012[18]. Il-valutazzjoni tal-iżbilanċi – jew b’mod aktar preċiż, l-evalwazzjoni dwar jekk is-sitwazzjoni ta’ Stat Membru partikolari titlobx skrutinju aktar dettaljat f’reviżjoni fil-fond – ma toħroġx minn applikazzjoni mekkanika tal-indikaturi tat-tabella ta’ valutazzjoni u l-limiti relatati. Evalwazzjoni bħal din mill-Kummissjoni hija r-riżultat ta’ qari ekonomiku tat-tabella ta’ valutazzjoni kkumplimentat minn informazzjoni addizzjonali u indikaturi li jikkunsidraw iċ-ċirkostanzi u l-istituzzjonijiet speċifiċi għall-pajjiż, u li jikkunsidraw ukoll il-konklużjonijiet tar-reviżjonijiet fil-fond ta’ Mejju 2012. F’konformità mar-Regolament, jiġu kkunsidrati indikaturi oħrajn; dawn huma ppreżentati fit-Tabella A3. Dawn l-indikaturi addizzjonali jkopru aspetti marbuta mas-sitwazzjoni makroekonomika ġenerali (inkluża l-attività ekonomika u l-investiment) il-konverġenza nominali u reali fiż-żona tal-euro u barra ż-żona, inklużi aspetti addizzjonali ta’ prestazzjoni kummerċjali, u dejta aktar dettaljata dwar l-obbligi esterni, inklużi l-investiment dirett barrani u d-dejn estern nett. Huma jirriflettu wkoll il-potenzjal għall-iżvilupp tal-iżbilanċi, kif ukoll il-kapaċità ta’ aġġustament tal-ekonomija bħall-produttività. Is-sett ta’ indikaturi awżiljarji issa jinkludu wkoll indikatur ieħor dwar l-ingranaġġ fis-settur finanzjarju, li għandu jgħin fl-interpretazzjoni tal-indikatur il-ġdid dwar ir-rata ta’ tkabbir tal-obbligi tas-settur finanzjarju. It-tabella ta’ valutazzjoni hija, u għandha tibqa’, għodda sempliċi u ċara li taħdem bħala filtru li jgħin sabiex wieħed jiffoka s-sorveljanza taħt l-MIP. F’dan il-kuntest, l-istabilità maż-żmien hija importanti. Għalissa, il-Kummissjoni ma tipprevedix iż-żieda ta’ indikaturi ġodda mat-tabella ta’ valutazzjoni. Madankollu, il-Kummissjoni ħadet l-impenn li ttejjeb il-kwalità tat-tabella ta' valutazzjoni. Għal dan il-għan il-Kummissjoni sejra tkompli tikkollabora f’livell tekniku mal-Istati Membri, il-BĊE u l-BERS sabiex tiżgura li t-tabella ta’ valutazzjoni tibqa’ aġġornata fid-disinn tagħha. Dan jista’ jwassal għal aġġustamenti tekniċi fid-definizzjonijiet tal-varjabbli fit-tabella ta’ valutazzjoni. Barra minn hekk, il-Kummissjoni (Eurostat) ħadet l-impenn li tiżgura proċedura ta' kwalità legalment vinkolanti għat-tabella ta' valutazzjoni u dejta oħra relevanti għall-MIP[19]. Tabella A1. L-indikaturi tat-tabella ta’ valutazzjoni u l-limiti indikattivi tagħhom || Żbilanċi esterni u kompetittività || Żbilanċi interni Indikatur || medja ta’ 3 snin tal-bilanċ tal-kont kurrenti bħala % tal-PDG || Pożizzjoni tal-Investiment Nett Internazzjonali bħala % tal-PDG || % ta’ bidla (3 snin) tar- Rata ta’ Kambju Reali Effettiva, deflaturi tal-HICP relattivi għal 35 pajjiż industrijali (a) || % ta’ bidla (5 snin) fis-sehem mis-suq tal-esportazzjoni || % ta’ bidla (3 snin) f’ kost nominali ta’ unità lavorattiva (b) || bidla fil-% sena wara sena fil-prezzijiet tad-djar deflazzjonati (c) || fluss tal-kreditu tas-settur privat bħala % tal-PDG (d), (e) || rata tal-qgħad - medja ta' 3 snin || dejn tas-settur privat bħala % tal-PDG (d), (e) || dejn ġenerali tal-gvern bħala % tal-PDG (f) || Bidla f'% ta’ tibdil sena wara sena fl-Obbligazzjonijiet Totali tas-Settur Finanzjarju, dejta mhux ikkonsolidata Sors tad-dejta || EUROSTAT (Statistika tal-Bilanċ tal-Pagamenti) || EUROSTAT (Statistika tal-Bilanċ tal-Pagamenti) || DĠ ECFIN (database dwar il-kompetittivitàmarbuta mal-prezzijiet u l-Ispejjeż). || EUROSTAT (Statistika tal-Bilanċ tal-Pagamenti). || EUROSTAT (Kontijiet Nazzjonali) || EUROSTAT || EUROSTAT (Kontijiet Nazzjonali) || EUROSTAT (Stħarriġ tal-Forza tax-Xogħol) || EUROSTAT || EUROSTAT (EDP – definizzjoni tat-Trattat). || EUROSTAT (Kontijiet Nazzjonali) Limiti indikattivi || -4/+6% Il-kwart il-baxx (użat ukoll għal referenza għall-ogħla limitu) || -35% Kwart il-baxx || +/-5% għaż-Ż€ +/-11% mhux Ż€ Il-kwart il-Baxx u l-Għoli tal-EA -/+ s.d. tal-EA || -6% Kwart il-Baxx || +9% Ż€ +12% mhux Ż€ Il-kwart Għoli Ż€ +3% || +6% Il-kwart Għoli || +15% Il-kwart Għoli || +10% || 160% Upper Quartile || +60% || 16.5% Perjodu għall-kalkolu tal-limiti || 1970-2007 || L-ewwel sena disponibbli (nofs is-snin 90)-2007 || 1995-2007 || 1995-2007 || 1995-2007 || L-ewwel sena disponibbli -2007 || 1995-2007 || 1994-2007 || 1994-2007 || || 1991-2007 Xi indikaturi addizzjonali li għandhom jintużaw fil-qari ekonomiku || Għoti ta’ self/teħid ta’ self nett vis-à-vis ROW (CA+KA) bħala % tal-PDG || Dejn Estern Nett bħala % tal-PDG || Rata tal-kambju reali effettiva vis-à-vis il-bqija taż-żona tal-Euro || Sehem mis-suq ta’ esportazzjoni bbażati fuq volumi ta’ oġġetti; Produttività tax-xogħol; Tendenza tat-tkabbir tat-TFP || Kost tal-unità lavorattiva nominali (tibdil fuq sena, 5, 10 snin); KUL effettiv relattiv għall-bqija taż-żona tal-Euro || Tibdil fil-prezzijiet reali tad-djar (akkumulati fuq 3 snin); Indiċi nominali tal-prezzijiet tad-djar Valur miżjud fil-kostruzzjoni residenzjali || Tibdil fid-dejn privat || || Dejn tas-settur privat ibbażat fuq dejta kkonsolidata || || Proporzjon ta’ dejn fuq l-ekwità Noti: (a) għall-imsieħba kummerċjali tal-UE jintuża l-HICP filwaqt li għall-imsieħba kummerċjali mhux fl-UE, id-deflator huwa bbażat fuq CPI qrib l-HICP fil-metodoloġija tiegħu; (b) indiċi li jipprovdi proporzjon ta’ kumpens nominali għal kull impjegat għall-PDG reali għal kull persuna impjegata; (c) bidliet fil-prezzijiet tad-djar relattiv għad-deflator tal-konsum tal-EUROSTAT; (d) is-settur privat huwa definit bħala korporazzjonijiet mhux finanzjarji; il-familji u l-istituzzjonijiet mingħajr skop ta’ qligħ li jservu lill-familji; (e) somma ta’ Self, u Titoli minbarra ishma; obbligazzjonijiet, mhux ikkonsolidati; (f) is-sostenibbiltà tal-finanzi pubbliċi mhijiex sejra tkun ivvalutata fil-kuntest tal-MIP minħabba li din il-kwistjoni diġà hija koperta mill-PST. Madankollu dan l-indikatur huwa parti mit-tabella ta’ valutazzjoni minħabba li d-dejn pubbliku jikkontribwixxi għad-dejn totali tal-pajjiż u għalhekk għall-vulnerabbiltà ġenerali tal-pajjiż. Tabella A2: It-tabella ta’ valutazzjoni tal-MIP b’valuri għall-2011 || Żbilanċi esterni u kompetittività || Żbilanċi interni Sena 2011 || medja ta’ 3 snin tal-bilanċ tal-kont kurrenti bħala % tal-PDG || Pożizzjoni tal-Investiment Nett Internazzjonali bħala % tal-PDG || % ta’ bidla (3 snin) tar- Rata ta’ Kambju Reali Effettiva b’deflaturi tal-HICP || % ta’ bidla (5 snin) fl- Sehem mis-suq tal-esportazzjoni || % ta’ bidla (3 snin) fil-kost tal-unità lavorattiva Nominali || bidla fil-% sena wara sena fil-prezzijiet tad-djar deflazzjonati || fluss tal-kreditu tas-settur privat bħala % tal-PDG || dejn tas-settur privat bħala % tal-PDG || dejn ġenerali tal-gvern bħala % tal-PDG || Rata tal-qgħad - medja ta' 3 snin || Bidla f'% sena wara sena ta' Obbligazzjonijiet Totali tas-Settur Finanzjarji, dejta mhux ikkonsolidata Limiti || -4/+6% || -35% || ±5% & ±11% || -6% || +9% & +12% || +6% || 15% || 160% || 60% || 10% || 16.5% BE || -0.3 || 65.7 || -0.5 || -10.2 || 6.2 || -0.1 || 11.6 || 236 || 98 || 7.8 || 4.7 BG || -3.4 || -85.6 || 3.1 || 17.2 || 20.3 || -9.0 || -6.7 || 146 || 16 || 9.4 || 5.6 CZ || -3.0 || -49.3 || 0.3 || 8.4 || 3.3 || 0.0 || 2.5 || 78 || 41 || 6.9 || 3.8 DK || 5.0 || 24.5 || -1.7 || -16.9 || 4.7 || -4.9 || -2.2 || 238 || 47 || 7.0 || 4.7 DE || 5.9 || 32.6 || -3.9 || -8.4 || 5.9 || 1.4 || 4.8 || 128 || 81 || 6.9 || 2.1 EE || 2.8 || -57.8 || 0.8 || 11.1 || -6.2 || 3.3 || 6.8 || 133 || 6 || 14.4 || -4.4 IE || 0.0 || -96.0 || -9.1 || -12.2 || -12.8 || -15.2 || 4.0 || 310 || 106 || 13.3 || -0.6 EL || -10.4 || -86.1 || 3.1 || -18.7 || 4.1 || -5.1 || -5.5 || 125 || 171 || 13.2 || -3.4 ES || -4.3 || -91.7 || -1.3 || -7.6 || -2.1 || -10.0 || -4.1 || 218 || 69 || 19.9 || 3.7 FR || -1.6 || -15.9 || -3.2 || -11.2 || 6.0 || 3.8 || 4.0 || 160 || 86 || 9.6 || 7.3 IT || -2.9 || -20.6 || -2.1 || -18.4 || 4.4 || -2.0 || 2.6 || 129 || 121 || 8.2 || 3.8 CY || -8.4 || -71.3 || -0.9 || -16.4 || 8.8 || -8.5 || 16.1 || 288 || 71 || 6.6 || -0.2 LV || 3.1 || -73.3 || -0.6 || 23.6 || -15.0 || 4.9 || -2.5 || 125 || 42 || 18.1 || -4.5 LT || 0.0 || -52.6 || 3.6 || 25.2 || -8.4 || 2.4 || -0.8 || 70 || 39 || 15.6 || 8.9 LU || 7.5 || 107.8 || 0.8 || -10.1 || 12.5 || 1.5 || 2.5 || 326 || 18 || 4.8 || 11.3 HU || 0.6 || -105.9 || -3.3 || -2.8 || 3.7 || -4.1 || 6.4 || 167 || 81 || 10.7 || -2.6 MT || -4.3 || 5.7 || -3.0 || 11.7 || 5.8 || -2.3 || 2.2 || 210 || 71 || 6.8 || 1.4 NL || 7.5 || 35.5 || -1.6 || -8.2 || 5.8 || -4.0 || 0.7 || 225 || 66 || 4.2 || 7.2 AT || 2.2 || -2.3 || -1.0 || -12.7 || 5.9 || -8.0 || 4.1 || 161 || 72 || 4.4 || -0.3 PL || -4.6 || -63.5 || -10.9 || 12.8 || 4.3 || -5.7 || 7.1 || 80 || 56 || 9.2 || 4.4 PT || -9.1 || -105.0 || -1.9 || -9.5 || 0.9 || -4.2 || -3.2 || 249 || 108 || 11.9 || -0.7 RO || -4.3 || -62.5 || -2.4 || 22.8 || 12.9 || -18.9 || 1.8 || 72 || 33 || 7.2 || 4.3 SI || -0.4 || -41.2 || -0.3 || -6.1 || 8.3 || 1.0 || 1.9 || 128 || 47 || 7.1 || -1.3 SK || -2.1 || -64.4 || 4.3 || 20.9 || 4.4 || -5.6 || 3.3 || 76 || 43 || 13.4 || 1.2 FI || 0.6 || 13.1 || -1.3 || -22.9 || 9.1 || -0.3 || 4.6 || 179 || 49 || 8.1 || 30.8 SE || 6.6 || -8.3 || 3.9 || -11.6 || 1.2 || 1.0 || 6.3 || 232 || 38 || 8.1 || 3.6 UK || -2.2 || -17.3 || -7.1 || -24.2 || 8.1 || -5.4 || 1.0 || 205 || 85 || 7.8 || 8.5 Nota: Sal-1 ta’ Novembru 2012. Tabella A3: Indikaturi addizzjonali użati fil-qari ekonomiku tat-tabella ta’ valutazzjoni tal-MIP, 2011 || % sena wara sena tat-tkabbir tal-PDG reali || Formazzjoni grossa tal-kapital fiss bħala % tal-PDG || Nefqa domestika grossa fuq l-R&D bħala % tal-PDG || Bilanċ tal-kont kurrenti bħala % tal-PDG, dejta tal-BoP || Għoti ta’ self / teħid ta’ self % tal-PDG, BoP data || Dejn estern nett bħala % tal-PDG || Influssi mill-IDB bħala % tal-PDG || Bilanċ Kummerċjali nett tal-prodotti tal-enerġija bħala % tal-PDG || % ta’ Tibdil (3 snin) fir-Rata tal-kambju reali effettiva vs. EA (17) || % tal-bidla sena wara sena fis-Sehem mis-Suq ta’ Esportazzjoni, volumi || % sena wara sena tat-tkabbir fil-Produttività tax-Xogħol || % ta’ tkabbir sena wara sena tal-Impjiegi || % ta’ Bidla (10 snin) fil-kost tal-unità lavorattiva Nominali || % ta’ Bidla (10 snin) fil-kost tal-unità lavorattiva effettiv vs. EA (17) || % ta’ Bidla (3 snin) fil-Prezzijiet tad-Djar nominali || Kostruzzjoni Residenzjali bħala % tal-PDG || Dejn tas-Settur Privat bħala % tal-PDG, dejta kkonsolidata || Ingranaġġ tas-settur finanzjarju (dejn għal ekwità) Sena || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 || 2011 BE || 1.8 || 20.7 || 2.0 || -1.4 || -1.7 || -127.6 || 20.1 || -3.7 || 1.4 || -1.6 || 0.4 || 1.3 || 20.3 || 3.7 || 5.1 || na || 143 || 641 BG || 1.7 || 20.9 || 0.6 || 0.3 || 1.6 || 33.9 || 4.5 || -0.6 || || 5.2 || 6.1 || -4.2 || 69.5 || || -32.4 || na || 136 || 414 CZ || 1.9 || 23.9 || 1.8 || -2.8 || -2.5 || 1.1 || 2.5 || -1.4 || : || 5.2 || 1.6 || 0.6 || 23.2 || : || -5.0 || 3.8 || 73 || 624 DK || 0.8 || 17.2 || 3.1 || 5.6 || 5.9 || 18.0 || 3.8 || 0.7 || : || 1.2 || 1.2 || -0.5 || 29.3 || : || -11.9 || 4.7 || 238 || 377 DE || 3.0 || 18.1 || 2.8 || 5.7 || 5.7 || -2.9 || 1.1 || -19.8 || -0.9 || 2.5 || 1.6 || 1.4 || 5.5 || -14.1 || 5.4 || 5.6 || 109 || 524 EE || 8.3 || 21.7 || 2.4 || 2.1 || 6.3 || 6.5 || 1.2 || na || 3.2 || 25.7 || 1.2 || 6.7 || 64.4 || 44.8 || -28.0 || 3.5 || 132 || 373 IE || 1.4 || 10.1 || 1.7 || 1.1 || 1.0 || -339.2 || 5.2 || na || -6.5 || -1.7 || 3.6 || -2.1 || 15.4 || 0.1 || -38.7 || 2.6 || 281 || 158 EL || -7.1 || 15.1 || na || -9.9 || -8.6 || -98.0 || 0.4 || -2.7 || 4.6 || -6.0 || -1.6 || -5.6 || 31.1 || 11.5 || -3.5 || 4.7 || 125 || 2728 ES || 0.4 || 21.1 || 1.3 || -3.5 || -3.0 || 93.5 || 2.0 || -8.5 || 0.4 || 3.2 || 2.2 || -1.6 || 25.3 || 4.3 || -15.3 || 6.4 || 204 || 941 FR || 1.7 || 20.1 || 2.3 || -2.0 || -2.0 || 36.1 || 1.5 || -12.7 || -0.4 || -0.8 || 1.2 || 0.5 || 22.3 || 5.1 || 3.5 || 6.1 || 139 || 461 IT || 0.4 || 19.6 || 1.3 || -3.1 || -3.0 || 49.0 || 1.6 || -13.9 || 0.9 || -0.2 || 0.3 || 0.3 || 28.3 || 11.1 || 0.4 || 5.5 || 126 || 1172 CY || 0.5 || 16.3 || 0.5 || -4.7 || -4.5 || 37.9 || 5.5 || na || 0.7 || -2.3 || 0.0 || 0.4 || 34.6 || 12.4 || -16.7 || 5.0 || 281 || 2539 LV || 5.5 || 21.3 || 0.7 || -2.2 || 0.0 || 46.4 || 5.1 || -0.2 || || 6.8 || 14.8 || -8.4 || 94.4 || || -38.7 || 1.5 || 118 || 704 LT || 5.9 || 17.8 || 0.9 || -3.7 || -1.3 || 32.3 || 3.4 || -0.5 || : || 7.9 || 3.8 || 2.0 || 33.6 || : || -30.8 || 1.8 || 67 || 633 LU || 1.7 || 19.0 || 1.4 || 7.1 || 6.8 || -3022.2 || 645.3 || na || 2.0 || -2.2 || -1.2 || 2.6 || 35.7 || 14.0 || 6.5 || 3.4 || 267 || 50 HU || 1.6 || 17.9 || 1.2 || 0.9 || 3.3 || 52.6 || 3.7 || -1.4 || || 2.7 || 1.2 || 0.8 || 44.3 || || -8.5 || 1.8 || 147 || 562 MT || 1.9 || 14.8 || 0.7 || -0.3 || 0.7 || -158.3 || 4.7 || 0.0 || 1.8 || -4.8 || -0.5 || 2.5 || 23.7 || 7.0 || -4.6 || 2.5 || 169 || 362 NL || 1.0 || 17.7 || 2.0 || 9.7 || 9.7 || 36.8 || 1.6 || -4.6 || 0.0 || -1.9 || 0.5 || 0.6 || 20.0 || 3.2 || -7.5 || 4.9 || 224 || 231 AT || 2.7 || 21.4 || 2.8 || 0.6 || 0.4 || 24.4 || 3.5 || -2.8 || 1.2 || 0.9 || 1.3 || 1.7 || 13.2 || -1.6 || -2.9 || 4.4 || 146 || 378 PL || 4.3 || 20.3 || 0.8 || -4.9 || -2.9 || 35.8 || 3.7 || na || || 1.5 || 3.3 || 1.1 || 5.7 || || -7.6 || 2.6 || 77 || 377 PT || -1.7 || 18.1 || na || -6.5 || -5.3 || 83.4 || 4.4 || na || -0.5 || 2.7 || -0.1 || -1.9 || 19.4 || 1.4 || 2.0 || 3.4 || 223 || 542 RO || 2.5 || 24.6 || 0.5 || -4.4 || -3.9 || 38.0 || 1.3 || -0.7 || || 4.1 || 2.0 || -1.3 || 154.9 || || -39.5 || na || 71 || 662 SI || 0.6 || 18.5 || 2.5 || 0.0 || -0.3 || 37.5 || 2.0 || -0.5 || 0.4 || 1.0 || 2.2 || -1.4 || 38.9 || 21.0 || -6.8 || 3.0